ХАЙРЛИ ИШДАН ЧЕТДА ТУРМАЙЛИК\n«Автомобилсиз кун» акциясининг муваффақиятли ўтиши ҳар биримизнинг онгли муносабатимизга, фаол иштирокимизга боғлиқ\nЖорий йилнинг 30 август куни Вазирлар Маҳкамаси «Йўл ҳаракати хавфсизлиги кунини ўтказиш ва йўл-транспорт ҳодисалари профилактикасининг самарадорлигини ошириш чора-тадбирлари тўғрисида»ги қарорни қабул қилди. Қарорнинг 5-бандида Ички ишлар вазирлигига турли давлат ташкилотлари, ҳокимликлар ва фуқаролик жамияти институтлари билан ҳамкорликда кенг жамоатчилик иштирокида ҳар ойнинг учинчи жума куни «Автомобилсиз кун» акцияси ўтказилишини йўлга қўйиш вазифаси юкланди. Хўш, автомобилсиз кунни қандай тушуниш керак? Уни ўтказишдан кўзланган мақсад нима? Унда иштирок этиш барча учун мажбурийми? Шу каби саволлар юзасидан ИИВ ЙҲХББ бошлиғи, полковник Холматжон Сайдалиевга мурожаат қилдик.\n– Мамлакатимизда ҳаракатланиш хавфсизлигини таъминлашга доим алоҳида эътибор қаратиб келинган. Бу йўналишдаги ишлар самарадорлигини ошириш мақсадида кўплаб изланишлар, йўл-транспорт ҳодисаларининг таҳлиллари амалга оширилган. Бу изланиш ва таҳлиллар натижаларидан келиб чиққан ҳолда, соҳага турли янгиликлар, инновацион ғоялар киритилиб, инсонлар ҳаёти, мол-мулкини муҳофаза қилишга бирламчи эътибор қаратилмоқда ва бу кўплаб муаммоларга ечим топишда ўзининг ижобий таъсирини кўрсатяпти. Маълумотларга назар ташлайдиган бўлсак, 1991 йилда республикамиз ҳудудида 18 мингдан зиёд йўл-транспорт ҳодисаси рўйхатга олинган бўлса, 2017 йилда бу кўрсаткич 10 мингдан ортиқни ташкил этди. Албатта, шунга мос тарзда йўл-транспорт ҳодисаларида дунёдан кўз юмган ва жароҳатланганлар сони ҳам камайган.\nМутахассисларнинг фикрича, бундан 50–100 минг йил олдин яшаган одамларнинг ўлимига асосан йиқилиш оқибатида олинган жароҳатлар (кўпинча суяк синиши) сабаб бўлган экан. Ҳозирги кунда эса йўл-транспорт ҳодисалари ўлим хавфи бўйича ўта хавфли касалликлардан ҳам юқори ўринда туради. Бу – Жаҳон соғлиқни сақлаш ташкилотининг хулосаси. Демак, мазкур ҳолат йўл-транспорт ҳодисаларининг олдини олиш, ҳаракатланиш хавфсизлигини таъминлаш ишига катта масъулият билан ёндашиш, бу масалага янада жиддий эътибор қаратиш зарурлигини кўрсатади.\nМасаланинг айнан шу жиҳатлари инобатга олинган ҳолда, юқорида тилга олинган қарор қабул қилинди. Унга мувофиқ, мамлакатимизда ҳар ҳафтанинг жума куни «Йўл ҳаракати хавфсизлиги тарғиботи куни» деб белгиланди. Тадбир доирасида фуқаролар ўртасида йўл ҳаракати қоидаларига риоя қилиш маданиятини шакллантиришга қаратилган самарали тарғибот тадбирларини ўтказиш, йўл-транспорт ҳодисалари энг кўп содир бўладиган ҳудудларда аҳоли ўртасида тарғибот-ташвиқот ишларини ташкил этиш орқали тизимли чора-тадбирларни амалга ошириш, кенг жамоатчилик иштирокида жойларда йўл-транспорт ҳодисалари билан боғлиқ ҳуқуқбузарликларнинг содир этилиш сабаблари ва бунга имконият яратаётган шарт-шароитлар ҳамда уларни бартараф этиш борасида кўрилаётган чораларни танқидий муҳокама қилиш каби вазифаларни амалга ошириш ҳамда шу орқали ҳаракатланиш хавфсизлигини таъминлаш ишларининг самарадорлигини ошириш белгилаб қўйилди.\nАлбатта, ўтказиладиган барча тадбирлар кенг жамоатчиликка тўлиқ етиб борса, масала моҳиятини охиригача тушуниб етишсагина, ишда ижобий силжиш кузатилади. Бу ўринда оммавий ахборот воситалари, интернет тармоғининг имкониятларидан самарали фойдаланиш лозим бўлади.\nТаъкидлаш жоизки, ИИВ ЙҲХББ «Йўл ҳаракати хавфсизлиги тарғиботи куни» доирасида амалга оширилаётган тадбирларни ўтказиш билангина чекланиб қолмайди. Балки Ҳуқуқбузарликлар профилактикаси ва Жиноятчиликка қарши курашиш бўйича республика идоралараро комиссияси билан ҳамкорликда бу йўналишдаги ишлар жойларда қандай ташкил этилганини назорат қилади ва мониторингини олиб боради.\nҚарорда Ички ишлар вазирлиги зиммасига ҳар ойнинг учинчи жума кунида «Автомобилсиз кун» акцияси ўтказилишини йўлга қўйиш вазифаси юкланди. Ҳозир манфаатдор вазирлик ва идоралар билан биргаликда республиканинг барча ҳудудларида ушбу акцияни ўтказишга қаратилган ташкилий-амалий, маданий-маънавий ҳамда тарғибот-ташвиқот чора-тадбирлари дастури устида иш олиб борилмоқда. Бунда тадбир мазмун-моҳиятини очиб бериб, унинг экологик ҳолатни яхшилашга, атмосфера ҳавосини муҳофаза қилишга чорлайдиган, шу жумладан, транспорт воситаларисиз ҳаракатланиш мумкинлиги ва зарурлигини намойиш қилишни ўзида мужассам этган, аҳоли ўртасида соғлом турмуш тарзини шакллантиришга қаратилган махсус кўрсатувлар, эшиттиришлар ташкил этишга алоҳида эътибор қаратиляпти.\nХусусан, шу кунгача «Автомобилсиз кун» акцияси доирасида жойларда 644 та тадбир ўтказилди. Бундан ташқари, «Автомобилсиз кун» акциясини тарғиб қилувчи 2 та видеоролик 20–21 сентябрь кунлари Ўзбекистон миллий телерадиокомпаниясининг барча марказий ва ҳудудий телеканалларида ҳамда Электрон оммавий ахборот воситалари миллий ассоциацияси тасарруфидаги телеканалларда намойиш этилди.\nЭътиборли жиҳати шуки, биз учун янгилик бўлган акция аллақачон дунёда оммалашиб улгурган. 2000 йилдан бошлаб ҳар йили 22 сентябрда бутун дунёда «Автомобилсиз кун» акцияси ўтказилади. Бу, биринчи навбатда, экологик ҳолатни яхшилаш мақсадида ташкил этилади.\nБугунги кунда автомобиль транспорти инсоният ҳаётида энг муҳим ўринлардан бирини эгаллади. Кундалик ҳаётимизни усиз тасаввур қилиш мушкул. Шунга кўра, унга инсониятга фойда келтирувчи, узоғимизни яқин, оғиримизни енгил қилувчи восита сифатида қарашимиз табиий ҳол. Қисқаси, автомобиль транспортининг фойдали жиҳатлари кўп, лекин зарарини ҳам ҳеч ўйлаб кўрганмисиз? Бир қарашда нафи кўп тегадиган бу воситанинг бизга зарар келтирадиган жиҳатлари ҳам мавжуд. Таҳлилларга кўра, автомобиль транспорти ҳозирги кунга келиб атроф-муҳитни ифлослантирувчи асосий манбалардан бири бўлиб, улардан чиқаётган ис газлари йилига уч миллион тоннадан ошиб кетади.\nБундан ташқари, ҳозирги кунда автомототранспорт воситалари сони ошиши билан бирга, йўлларда тирбандликлар ҳам кўпайиб бормоқда. Тирбандликлар кўпайди дегани, автомототранспорт воситаларининг двигатели ишлаётган ҳолда туриб қолиши кўпайди, деганидир. Шу ҳолда турадиган бўлса, ёнилғи тўлиқ ёнмасдан ҳавога зарарли чиқиндиларни кўпроқ чиқаради. Оқибатда эса турли касалликлар келиб чиқиши, табиатга жиддий зарар етиш хавфи ортади.\nҚарорни қабул қилишда шу каби омиллар, чет давлатларнинг бу йўналишдаги тажрибаси атрофлича ўрганилди. Агар биз бир кун автомобилсиз ҳаракатланадиган бўлсак, нафақат ўзимизга, балки ён-атрофимиздагиларга, табиатга катта наф келтирган бўламиз. Албатта, «Автомобилсиз кун» акциясида иштирок этиш мажбурий эмас, бу ҳар бир ҳаракат иштирокчисининг ўзига боғлиқ. Бошқача айтганда, акциянинг қай даражада муваффақиятли ўтиши фуқароларимизнинг онгли муносабатига боғлиқ. Шундай экан, бу хайрли тадбирдан четда турмайлик.\nМансуржон РИХСИЕВ ёзиб олди.\n✔ 57  10:49, 04.01.2019\n✔ 43  10:36, 04.01.2019\n✔ 75  12:43, 17.12.2018\n✔ 94  11:30, 10.12.2018\n✔ 76  11:27, 10.12.2018\nИчки ишлар органлари фаолияти самарадорлигини ошириш ва такомиллаштириш борасида амалга оширилаётган ислоҳотларнинг навбатдаги босқичи сифатида Ўзбекистон Республикаси Президентининг 2018 йил 23 августдаги «Ички ишлар органлари бошқарув, назорат ва шахсий таркиб билан ишлашнинг самарали тизимини жорий этиш бўйича чора-тадбирлар тўғрисида»ги қарори муҳим воқеа бўлди. Қарорга асосан, вазирликнинг ташкилий тузилмасида мустақил таълим муассасаси – Малака ошириш институти ташкил этилди.\n✔ 146  12:42, 26.11.2018


Манфаатли илм сафари — Исломобод\nСиз шуердасиз Бош саҳифа → Манфаатли илм сафари\nislomobod Январь 14, 2019 0 Изоҳ\nШайх Абдулфаттоҳ Абу Ғудда роҳимаҳуллоҳ Ҳиндистонга қилган сафарларида қуйидаги ажойиб воқеа юз берган экан:\nУ киши Ҳиндистонга сафар қилиб бордилар. У ерда Ҳинд алломаси, муҳаддис, муснид, ҳофиз ва фақиҳ Муҳаммад Яъқуб ан-Нанотви роҳимаҳуллоҳ билан учрашдилар. Муҳаммад Яъқуб ҳазратлари Шайх Абдулфаттоҳ Абу Ғуддага шундай деган эканлар: “Холид ибн Валид розияллоҳу анҳунинг нима учун тўшакларида вафот топганлигининг сабабини билсизми? Ваҳоланки, у киши 120 тадан кўп жангларда Аллоҳ таоло йўлида қилич ўйнатганлар ва шаҳид бўлиб кетишни орзу қилганлар?!”. Шунда Шайх Абдулфаттоҳ Абу Ғудда ҳазратлари: “Йўқ, билмайман” деб жавоб бердилар.\nШайх Муҳаммад Яъқуб: “Уламоларимиз айтишадики, Расулуллоҳ соллаллоҳу алайҳи васаллам у кишини “Сайфуллоҳил маслул” (яъни, Аллоҳ таолонинг яланғочланган қиличи) деб номлаганлар. Агар у киши жанг вақтида ўлганларида эди, Аллоҳ таолонинг қиличи синган бўлар эди. Ваҳоланки, Аллоҳ таолонинг қиличи ҳеч қачон синмайди! Инсонлар ҳам “Аллоҳнинг қиличи ўлди ва синди” деб гапиришар эди. Аллоҳ таоло эса, Ўз қиличини ётган жойида вафот топишлигини ихтиёр қилди” дедилар.\nШайх Абдулфаттоҳ Абу Ғудда: “Аллоҳга қасамки, бу Ҳиндистонга қилинган сафар жуда фоидали бўлди. Энди бирор нарса ўргана олмасам ҳам, мана шунинг ўзи кифоя қилади” дедилар.\n“Абдулфаттоҳ Абу Ғудда мерослари” саҳифасидан\nЮқоридаги воқеани ўқиб қуйидаги икки ҳадис ёдимга тушди:\nعَنْ أَبِي هُرَيْرَةَ : قَالَ رَسُولُ اللهِ\ni «صَلَّى اللَّهُ عَلَيْهِ وَسَلَّمَ : «مَنْ سَلَكَ طَرِيقًا يَطْلُبُ عِلْمًا ؛ سَهَّلَ اللهُ لَهُ بِهِ طَرِيقًا إِلَى الْجَنَّة «.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам айтдилар: “Ким илм талабида бир йўлни тутадига бўлса, Аллоҳ таоло у учун жаннатга бир йўлни енгиллаштириб қўяди” (Исноди саҳиҳ).\nعن سهل بن حُنيف رضي اللّه عنه :أن رسول اللّه صلى اللّه عليه وسلم قال : » مَنْ سألَ اللَّهَ تَعالى الشَّهادَة بِصِدْقٍ بَلَّغَهُ اللَّهُ تَعالى مَنازِلَ الشُّهَدَاءِ وَإنْ ماتَ على فِرَاشِهِ.»\nСаҳл ибн Ҳунайф розияллоҳу анҳудан ривоят қилинади: Расулуллоҳ соллаллоҳу алайҳи васаллам шундай марҳамат қиладилар: “Кимки, Аллоҳ таолодан чин қалб ила шаҳидликни сўраса, Аллоҳ таоло уни шаҳидлар манзиласига етказади, гарчи тўшаги устида вафот этса ҳам” (Имом Муслим ривояти).\nАллоҳ таоло бизни ҳам илм йўлида юрадиган қилгин ва шаҳидлар мақомига етказсин!


Москвада иссиқ ҳаво рекорд даражага кўтарилди\n22 сентябрь куни Москва шаҳрида ҳаво ҳарорати метеорологик кузатувлар тарихидаги рекордни янгилади: +25,8 0С. Бу ҳақда «Gazeta.ru» хабар бермоқда.\nАввалги рекорд 1994 йили кузатилган эди.\n«22 сентябрь куни маҳаллий вақт билан соат 14:00 да, синоптикларнинг қайд этишича, ҳаво ҳарорати Цельсий шкаласи бўйича +25,8 0Сга етган. Бу бундан аввалги рекорд, яъни 1994 йили 22 сентябрь куни кузатилганги ҳаво ҳароратидан ҳам ошиб кетган. Бундай иссиқ тарихда бўлмаган», – дейилади «Фобос» об-ҳаво маркази хабарида.\nОб-ҳаво марказида соат 21:00 дан кейин ҳам термометрлар юқори ҳароратни қайд этган.


БМТ ва халқаро ташкилотлар билан ҳамкорлик алоқаларида Парламентнинг ўрни – Қонунчилик муаммолари институти\nБМТ ва халқаро ташкилотлар билан ҳамкорлик алоқаларида Парламентнинг ўрни\nБМТ Ўқув маркази Мақолалар Янгиликлар\nЎзбекистонда олий вакиллик органи – Парламентнинг шаклланиши истиқлолнинг қўлга киритилиши ва мустақиллик йилларидаги ривожланиш жараёни билан бирга кечди. Зеро, демократик давлат қуришни ўз олдига мақсад қилган Ўзбекистон учун халқ манфаатларини ифода этувчи ҳокимият органларини шакллантириш давлатнинг энг асосий устувор йўналишларидан бири эканлиги белгилаб қўйилди.\nПарламент – давлат ва жамият муносабатларини тартибга солиш, такомиллаштириш, шунингдек жамият аъзоларининг манфаатларини ҳимоя қилишнинг ўзига хос шаклидир.\nШу билан бирга, парламент халқ хоҳиш-истакларини ўзида ифода этувчи, Ўзбекистоннинг халқаро майдондаги асосий йўналишларини белгиловчи олий вакиллик органи ҳисобланди.\nУнинг халқаро муносабатларида БМТ билан ҳамкорлик алоқалари алоҳида ўринга эга. Парламент самарали алоқалар сиёсатини амалга ошириш билан бир қаторда, қисқа муддат ичида кўплаб нуфузли парламентлараро бирлашмаларнинг фаол иштирокчисига айланиб бормоқда. Буларнинг ичида Парламентлараро иттифоқ, ЕХҲТ парламент Ассамблеяси, МДҲ Парламентлараро Ассамблеяси фикримизнинг тасдиғидир.\nПарламентнинг халқаро майдондаги бевосита ва билвосита иштирокидан кўзланган асосий мақсад қуйидагилардан иборат:\n– халқаро хуқуқ нормаларини ўрганиш ва амалиётга татбиқ этишнинг асосий йўналишларини аниқлаш ва такомиллаштириш;\n– қонун ижодкорлигининг энг замонавий хориж тажрибаларини ўрганиш ва уни Ўзбекистонда жорий этиш;\n– нуфузли халқаро ташкилотлар билан ҳамкорликнинг хуқуқий асосларини такомиллаштириш ва янада ривожлантириш;\n– инсон ҳуқуқ ва эркинликларини таъминлаш соҳасидаги халқаро хуқуқ стандартларининг Ўзбекистондаги амалиётини янада кенгайтириш ва қўллаш.\nҲар қандай жамиятда демократлашув жараёни инсон манфаатларини ўзида мужассам этувчи органларнинг такомили билан бирга амалга оширилиши лозим. Бунда парламентнинг халқаро майдондаги фаолияти етакчи ўрин эгаллайди.\nМустақил Ўзбекистон Парламенти – Олий Мажлис фаолиятини янада такомиллаштиришда илғор хорижий тажрибаларнинг аҳамияти беқиёсдир. Хусусан, Олий Мажлис палаталари Кенгашларининг 2020 йил 25 сентябрдаги Қўшма қарорига мувофиқ, Ўзбекистон Республикасининг Парламент дипломатияси концепцияси тасдиқланди.\nКонцепция нафақат бошқа давлатлар парламентлари, халқаро парламентлараро тузилмалар билан, балки икки ва кўп томонлама ўзаро манфаатли муносабатларни фаоллаштириш, БМТ, ПАИ, ЕИ, ЕХҲТ, ШҲТ, МДҲ ва бошқа нуфузли халқаро ташкилотлар билан ҳамкорликни кучайтириш имкониятини беради.\nПарламент дипломатиясининг асосий концепцияси:\n– бошқа давлатлар парламентлари билан ҳамкорликни ривожлантириш;\n– халқаро парламентлараро ташкилотлар фаолиятида Ўзбекистон Парламентининг фаол иштироки;\n– бошқа давлат парламентларининг илмий-эксперт ва ахборот-таҳлил хизматлари билан ҳамкорлик тизимини такомиллаштириш;\n– мамлакатда амалга оширилаётган ислоҳотлар тўғрисида халқаро ҳамжамиятни хабардор қилиш;\n– халқаро майдонда Ўзбекистоннинг ташаббусларини илгари суриш ва нуфузини мустаҳкамлаш;\n– халқаро ва минтақавий хавфсизликни таъминлашга кўмаклашиш вазифалари Парламент халқаро ҳамкорлигининг асосий йўналишларини белгилаб беради.\nШунингдек, Парламент БМТнинг Барқарор ривожланиш дастурини амалга оширишда ўзига хос ўрин эгаллаб келмоқда. Барқарор ривожланиш мақсадларини бажаришда парламент, ҳукумат ва фуқаролик жамияти институтларининг амалий ҳамкорлигини йўлга қўйиш, бу масалада мунтазам равишда парламент ва жамоатчилик эшитувларини ташкил қилиш мақсадида Олий Мажлис палаталари Кенгашининг 2020 йил 27 февралдаги Қўшма қарорига мувофиқ, “Ўзбекистон Республикасини барқарор ривожлантириш соҳасидаги Миллий мақсадлар ва вазифаларнинг 2030 йилгача бўлган даврда амалга оширилишини назорат қилиш бўйича Парламент комиссияси” ташкил этилди.\nПрезидент Ш.Мирзиёевнинг “Янги Ўзбекистон стратегияси” китобида Парламент БМТ муносабатларининг узоқ муддатли стратегик ҳамкори эканлигини алоҳида таъкидлаб ўтиб, “БМТ бош Ассамблеясининг 75-сессиясида Ўзбекистон томонидан илгари сурилган Барқарор ривожланиш мақсадларига эришиш ва инсон хуқуқларини таъминлашда парламентлар ролини ошириш тўғрисидаги БМТнинг махсус резолюциясини қабул қилиш мақсадга мувофиқ”- деган сўзлари аслида парламентимизнинг халқаро ташкилотлар, хусусан БМТ билан ҳамкорлигининг асосий йўналишларини белгилаб берди, десак муболаға бўлмайди.\nХулоса ўрнида таъкидлаш лозимки, Учинчи ренессанс бўсағасидаги Янги Ўзбекистонда инсон ва жамият манфаатларини ҳимоя қилувчи давлат ҳокимияти органлари билан аҳоли ўртасидаги ўзаро муносабатларнинг янгича, шаффоф, эркин мулоқот майдонини такомиллаштириш – Ўзбекистоннинг истиқболдаги тараққиёт стратегиясининг асосий йўналиши сифатида ривожлантирилишида ҳамда мамлакатимизнинг БМТ билан ҳамкорлик ва мулоқотни давом эттиришида катта аҳамият касб этади.\nПандемия даври ва унга қарши курашиш тажрибаси: Янги Ўзбекистон парламентаризмидаги янги саҳифа\nАёллар ҳуқуқи ва манфаатларини таъминлашда парламентаризмнинг аҳамияти


11:18 / 30.01.2019 44462\nҚўнғироқ чалинди. Эшикдан кириб келган ўқитувчи билан салом-аликдан сўнг болалар ўз ўриндиқларини эгаллашди. Биология дарси бошланди. Собир, одатдагидек, ўзи учун тушунарсиз бўлиб келаётган бир талай терминлардан иборат дарсни «тинглай» бошлади. Ногаҳон кўзи дераза ортига – дарахт шохида ўтирган чумчуққа тушди. «Қани эди, шу чумчуқнинг ичига кириб, унда кечаётган жараёнларни кўриб бўлса», – ўйлади у ва ўқитувчининг равон нутқидан аллаланиб, ўз одатича, пинакка кетди. Биология дарси давом этарди...\nЛўнда қилиб айтадиган бўлсак – болалар синфларга тўпланади ва дарс тинглашга мажбурланади. Ўқитувчи ўз ишининг устаси – ҳақиқий педагог бўлса: болаларни фанга қизиқтириш истеъдодига эга бўлса, табиатан психолог бўлса, сўзи билан болаларнинг хаёлотини узоқларга олиб кетолса, бола тасаввурига «жон» ато этолса – бир манзара, бўлмаса – бошқа. Болангиз шундай устанинг қўлига тушса – омадингиз, бўлмаса... афсус.\nЎқувчиларнинг неча фоизи шундай ҳолатга дучор бўлиб келяпти, деб ўйлайсиз? Бу борада тадқиқот олиб борилмагани аниқ, аммо, бусиз ҳам ҳаммаси бизга аён – кўпчилигимиз ўз вақтида бундай ҳолатга дучор бўлганмиз. Яъни, ўзлаштирилмай қолган мавзу дастидан бирор фанни бориб-бориб ўрганолмай қолганмиз ва... ундан кўнглимиз совиган. Бу дард оммавий тус олган. Буни «қолиб кетган мавзу» эффекти деб атаса ҳам бўлади.\nЮқоридаги битта мисолдан тегишли хулоса қилиб, уни бошқа фанларга хаёлан «татбиқ» қиламиз ва ҳозирги манзарамиздан тубдан фарқ қилувчи манзарани – мактаблардан ўзини ва атрофини англайдиган авлод етишиб чиқиши манзарасини ҳосил қиламиз... Ўзгача бир манзара, шундай эмасми?


Тутқунликдаги ëзувчилар тақдиридан хавотир\nЎзбекистон эрки ва мустақиллигини орзу этиб китоблар ëзган Мамадали Маҳмудов¸ мустақил Ўзбекистон қамоқхоналарига биринчилардан бўлиб ташланган ва тутқунликда энг узоқ қолаëтган ижодкордир.\nPEN Халқаро ёзувчилар уюшмаси Ўзбекистон президентига очиқ хат йўллаб, ундан қамоқдаги ёзувчиларни озод этишни сўради.\nТашкилотнинг Англиядаги маркази томонидан йўлланган мактубда сўз эркинлиги тамойилларига зид тарзда қамоққа ташланган бир қатор ўзбек ёзувчилари тақдиридан чуқур хавотир изҳор этилган.\nБулар, таниқли ўзбек адиби Мамадали Маҳмудов, "Эрк" газетасининг собиқ бош муҳаррири Муҳаммад Бекжон, бухоролик диссидент шоир Юсуф Жума, журналистлар Жамшид Каримов ҳамда Солижон Абдураҳмоновлардир.\n- Бу инсонлар тақдирига бефарқ бўлмаслигимиз керак. Уларни озодликка чиқаришга эришилмагунича, Ўзбекистон ҳукуматига, президент Ислом Каримовга босимни давом эттираверишимиз керак, - дейди PENнинг Англиядаги бўлими вакили Кэт Лукас, Озодлик билан суҳбатда.\n"Ёзувчи Мамадали Маҳмудов 10 йилдан буён қамоқда сақланмоқда. 1999 йилда қамалган Муҳаммад Бекжон қамоқда сил касалини юқтирган ва у зудлик билан тиббий ёрдамга муҳтож. Бухоролик диссидент шоир Юсуф Жуманинг Жаслиқ қамоқхонасида қийноққа солинаëтгани¸ айниқса¸ ташвишланарлидир," - дейилади президент Каримовга йўлланган очиқ мактубда.\nPEN Халқаро ёзувчилар уюшмасига кўра, Солижон Абдураҳмоновга қўйилган гиёҳванд моддалар савдоси билан боғлиқ айб сохта, бу қамоқ аслида унинг журналистик фаолияти учун жазодир.\n"Жамшид Каримов ҳали ҳамон руҳий хасталар шифохонасида. Унинг шу йил вафот этган онаси бошида тура олмагани ачинарлидир¸" - деган гапларни ўқиш мумкин мактуб давомида.\nОчиқ хат муаллифлари бу мактубга президент Каримовдан жавоб бўлишига умид қилаётганлари йўқ. Улар халқаро жамоатчилик эътиборини тутқунликда қолаётган ўзбек ёзувчилари тақдирига қаратиш мақсадида бу ишга қўл урганликларини айтишади.\n- Биз бундай хатларни Ислом Каримовга кўп марта йўллаганмиз, лекин шу пайтгача биронта жавоб олганимиз йўқ, - дейди Кэт Лукас.\nPEN Халқаро ёзувчилар уюшмаси Ўзбекистон президентига очиқ хат йўллаган айни куни, Лондонда тутқунликдаги ўзбек шоир ва адибларининг асарларини ўз ичига олган "Озодлик оҳанглари" СД китоби ўзбек, инглиз ва рус тилларида жамоатчиликка тақдим этилди.


Туркманистон шимолидаги Ўзбекистон чегараси яқинида одамлар яшайдиган уйларни бузишади\nТуркманистон шимолидаги Тошовуз вилоятида Ўзбекистон билан чегарадош бир нечта туманларда аҳоли яшайдиган ўнлаб уйлар бузилади. Бу, асосан, иккала мамлакат ўртасидаги давлат чегараси бўйлаб жойлашган, 2011 йилдаги демаркациядан сўнг бутун қолган иншоотлардир.\n"Болдумсоз, Губадағ ва Гўрўғли туманларидаги қишлоқларнинг маъмурияти маҳаллий аҳолига хабарнома жўнатган бўлиб, уларда одамларнинг уйлари бузилиши маълум қилинган", - деб хабар берди Азатлиқ мухбири.\nУнинг сўзларига қараганда, маҳаллий ҳукумат уйларнинг бузилиши бўйича режаларни мамлакатлар ўртасидаги чегарани ажратиб турадиган тиканли симларнинг учинчи линияси ўрнатилиши, шуниндек, хавфсизликни таъминлаш учун иншоотлар қуриш зарурлиги билан изоҳлаяпти.\nМаҳаллий аҳоли вакилларининг сўзларига қараганда, чегараолди тўсиқларининг биринчи линияси 2003 йилда, иккинчи линияси 2011 йилда тортилган эди. Натижада минглаб одамлар қиш даврида ўз уйларидан жудо бўлди. Чегараолди ҳудудида минг гектар қишлоқ хўжалик майдонлари бегона бўлиб қолди.\nТуркманистон ва Ўзбекистон 2017 йил мартда, президент Шавкат Мирзиёевнинг Туркманистонга ташрифидан сўнг давлат чегараларини аниқлаш жараёнини фаоллаштирди. Шундан буён томонлар мамлакатлар ўртасидаги давлат чегараларини белгилаш бўйича икки томонлама ҳукуматлараро комиссиялар даражасида бир нечта мажлислар ўтказди.


Саратон касаллигига учрамайдиган ягона халқ ва узоқ умр кўрувчи хунзакутларнинг сири нимада?\n22:57 / 05.02.2017\nХунзакутлар - Ҳимолайда яшовчи, узоқ умр кўрувчи халқ. Сурат: interesnoznat.com\nОғир парҳезлар, спортзал абонементлари, сеҳрли дори-дармонлар - замонамиз кишилари узоқ умр кўриш ва ёшликни узайтириш учун нималар қилишмайди дейсиз. Универсал эликсир кашф қилингунга қадар турли усуллардан фойдаланишга тўғри келади, лекин улар ҳар доим ҳам самара беравермайди. Эҳтимол, Ҳимолай аҳолиси бундай муваффақият сирини билар. Цивилизациядан узоқда яшовчи маҳаллий аҳоли ёш ва тетик кўринади, 100 ёшли юбилейларини нишонлайди ва тадқиқотчиларни инсон саломатлиги учун зарур ҳамма нарса табиатда мужассам эканлигига ишонтиради.\nХунзакутлар халқи вакиллари.Сурат: interesnoznat.com\nУзоқ умр кўрувчи сирли қабила хунзакутлар номини олган, чунки уларнинг яшаш жойи Хунза дарёси қирғоғида жойлашган. Европаликлар бу кишилар ҳақида ХХ асрнинг бошларида инглиз шифокори Мак-Каррисондан эшитишган. У тоғларда истиқомат қилувчи халқларга ёрдам бериш учун Ҳиндистонга кетган. Унинг кузатувларига кўра, касалликлардан жабрланмаган ягона халқ ўзига хос ҳаёт тарзини кечирувчи ва соғ-саломатлиги билан ажралиб турувчи хунзакутлар бўлган.\nХунзакутлар ўрик қуритишмоқда.Сурат: interesnoznat.com\nҚабила ҳаёти ҳақида батафсил билиш мақсадида французлар хунзакутларга тадқиқот экспедициясини жўнатишган. Европаликларни очиқ чеҳра билан қарши олишган. Олимлар аҳолини рўйхатдан ўтказиш вақтида ўз ҳайратларини яшира олишмаган: 20 минг хунзакутнинг аксарияти узоқ умр кўрувчи кишилар бўлган. Уларнинг оқсоқоли 120 ёшда бўлса, баъзилари ундан ҳам катта бўлган!\nҚуритилган ўрик - хунзакутлар рациони асоси.Сурат: interesnoznat.com\nБу ерда яшовчи кишиларнинг узоқ умр кўриш феноменини аниқлаш қийин бўлмаган. Олимлар уларнинг ҳаёт тарзи ва нима билан озиқланишларини ўрганишган. Маълум бўлишича, экологик соф муҳит, хотиржамлик ва ортиқча ҳаяжонланмаслик, мунтазам жисмоний ҳаракатлар ва "тўғри" овқатланиш маҳаллий халқ саломатлигига ижобий таъсир кўрсатган. Уларнинг рациони асоси мевалар (кўпроқ ўриклар), сабзавотлар, донли экинлар ва бринзадан иборат бўлган. Хунзакутлар баҳорда - янги ҳосил мева бергунга қадар парҳез қилишади, унгача эса асосан қуритилган ўрикдан шарбат тайёрлаб ичишади.\nХунзакутлар - Ҳимолайда яшовчи, узоқ умр кўрувчи халқ.\nДунёга хунзакутлар ҳақида маълумот берган шифокор Мак-Каррисон ажойиб тадқиқот ўтказди. У маҳаллий аҳоли рациони фойдасини ўрганишга қарор қилди ва буни 1200 каламушда синаб кўрди. У тажрибадаги кемирувчиларни уч гуруҳга ажратди: каламушлар европаликлар парҳези, ҳиндулар парҳези ва хунзакутлар парҳезига кўра озиқлантирилди. Маълум бўлишича, каламушларнинг биринчи гуруҳи тажовузкор ва ғазабнок бўлиб қолган, иккинчи гуруҳдагиларда ҳиндуларга хос бўлган касалликлар кузатилган, учинчи гуруҳ каламушлари эса ўзларини жуда яхши ҳис қилишган, шодон ва фаол ҳаёт кечиришган.\nҲимолайда яшовчи, узоқ умр кўрувчи хунзакутларСурат: interesnoznat.com\n1977 йилда француз шифокорлари томонидан олиб борилган яна бир кузатув диққатга сазовордир. Дунёнинг барча минтақаларидаги кўплаб одамлар саратон натижасида ҳаётдан кўз юмаётган бир пайтда хунзакутлар онкологик касалликларга учрамаган ягона халқ дея тан олинган.\nСаид Абдул Мобуд, 160 йил яшаган Хунзакут. Сурат: interesnoznat.com\nхунзакутлар узоқ яшаш сирлари


Ҳаво йуловчилари учун мамлакатга кириш тартиби аниқланди\n17 Sentabr 18:12 / Published in Жамият\nЎзбекистонда йуловчилар мамлакатга ҳаво йули билан кириш тартиби батафсил баён қилинган.\nРеспублика махсус комиссиясининг қарорига биноан кириш ва транзитнинг қуйидаги тартиби белгиланди:\n«Сариқ» ва «қизил» зоналардан Ўзбекистонга парвозларни режалаштираётган ёъловчилар, парвозга рўйхатдан ўтаётганда, авиакомпания вакилига COVID-19 учун инглиз ёки рус тилларида салбий ПЦР тести билан сертификат тақдим этишлари шарт. Шу билан бирга, CОВИД-19 учун ПЦР синовидан ўтганлиги тўғрисидаги гувоҳнома муддати жўнашдан 72 соат олдин бўлмаслиги керак. Синовнинг салбий натижаси бўлмаган тақдирда, йуловчилар парвози учун рўйхатдан ўтишдан бош тортадилар.\nЎзбекистонга келгандан сўнг, йуловчилар термометрдан ўтишлари керак.\nАеропортнинг келиш залида «қизил» зона мамлакатларидан келган ёъловчилар паспорт назорати ходимларига COVID-19 учун ПЦР синовидан салбий натижа ва ўзини ўзи изоляция қилиш бўйича тўлдирилган 14 кунлик анкетасини топширганлиги тўғрисида гувоҳномани кўрсатишлари керак. Ўзбекистон фуқаролари учун мажбурият сўровномаси доимий яшаш жойида, чет эл фуқаролари учун – Ўзбекистонда вақтинча рўйхатдан ўтган жойда тўлдирилади.\n«Сариқ» зона мамлакатларидан келган йуловчилар аэропортга келиш залида паспорт назорати ходимларига салбий натижа билан COVID-19 учун ПЦР синовидан ўтганлиги тўғрисидаги гувоҳномани тақдим этишлари шарт. COVID-19 учун ПЦР синовидан ўтганлиги тўғрисида гувоҳнома бўлмаган тақдирда, ушбу ёъловчилар аеропортда ўз маблағлари ҳисобидан ПЦР синовлари учун намуналар олишади ва 14 кунлик ўзларини изоляция қилиш мажбуриятини тўлдирадилар. Сўровнома чегара хизмати ходимларига юборилади.\nЯшил зонали мамлакатлардан келган ёъловчиларга (касаллик аломатлари бўлган йуловчилар бундан мустасно) карантин талаблари қўйилмайди.\n«Қизил» зона орқали «сариқ» ва «яшил» зоналардан келган транзит йуловчиларга Ўзбекистонга киришга рухсат берилади.\nБундай йуловчи, мамлакатга келгандан сўнг, салбий натижага эга бўлган COVID-19 учун ПЦР синовидан ўтганлиги тўғрисида гувоҳнома бўлмаган тақдирда, ўз ҳисобидан аэропортда ПЦР синовидан ўтади ва 14 кунлик ўзини ўзи изолятсия қилиш мажбуриятини тўлдиради.\n«Қизил» зонадан, «сариқ» ва «яшил» зоналар орқали келган транзит ёъловчиларга Ўзбекистонга киришга рухсат берилади. Бундай ёъловчи, мамлакатга келгандан сўнг, салбий натижага эга бўлган COVID-19 учун ПЦР синовидан ўтганлиги тўғрисида гувоҳнома бўлмаган тақдирда, ўз ҳисобидан аэропортда ПЦР синовидан ўтади ва 14 кунлик ўзини ўзи изолятсия қилиш мажбуриятини тўлдиради. Мажбурият бўйича сўровнома инглиз ёки рус, ўзбек тилларида тўлдирилади.\nИситмаси ёки COVID-19 бошқа аломатлари бўлган ёъловчилар этиб келганларида Ўзбекистон аэропортларида кўрикдан ўтказилади. Агар COVID-19 учун ПЦР текшируви ижобий бўлса, йуловчилар даволаниш учун касалхонага ётқизилади.\nTagged under: ЙУЛОВЧИ, КИРИШ, ТАРТИБ, ЎЗБЕКИСТОН, ҲАВО, ҲАВО ТРАНСПОРТИ, ҲАВОЛА\nАртист Шавкат Мирзаев вафот этди


TEXNOPARK қарздорлик тўланганидан сўнг Ōsten электрон газ ҳисоблагичларини қайта ёқиш бўйича қисқа йўриқномани тақдим этади.\nОлдинроқ ижтимоий тармоқларда электрон газ ҳисоблагичларнинг кўрсаткичларини ўзгартириш ёки камайтиришни таклиф этаётган фирибгарлар ҳақида хабарлар тарқалди. Айни пайтда АСКУГ доирасида республика бўйлаб ўрнатилган Ōsten газ ҳисоблагичларида бундай ишларни техник жиҳатдан амалга ошириб бўлмайди. Истеъмолчилар ҳисоблагичдан ўтган газ миқдори учун тўлов амалга оширади.\nФойдаланувчиларнинг хавфсизлигини таъминлаш мақсадида ушбу ҳисоблагичларни масофавий тарзда бошқалар томонидан ишга тушириб бўлмайди. Уни фақат бошқариб бўлади.\nШунинг учун истеъмолчи шахсан ўзи шахсий телефонига келган махсус кодни киритиши керак. Шу орқали ақлли ҳисоблагич фаоллаштирилади газ узатиш қайта тикланади.\nҲозирги кунда газдан қарздорлиги бўлган хонадонларнинг электрон газ ҳисоблагичларини масофадан туриб ўчириш ишлари олиб борилмоқда. Қарздорларнинг электрон газ ҳисоблагичлари махсус клапан орқали ўчирилади.\nҚарздорлик бўйича тўлов ўтказилганидан сўнг, истеъмолчига махсус код юборилади. Махсус код келгандан сўнг, уни электрон газ ҳисоблагичига киритиш керак бўлади. Шундан сўнг хонадонга газ қайтиб келади. Яқинларнинг ва шахсий хавфсизликни таъминлаш мақсадида ҳисоблагични ишга туширишдан аввал хонадондаги ускуналарда (газ печи, газ жўмраклари) газ ўчирилганини текшириш шарт. Ушбу жараён электрон газ ҳисоблагичларининг йўриқномасида (паспорт) ҳам тўлиқ тушунтирилган.\nАгар йўриқномада берилган маълумот барча саволларингизга жавоб бермаса ёки клапанни оча олмаган бўлсангиз, TEXNOPARKнинг махсус веб-саҳифасида жойлаштирилган видеойўриқнома орқали керакли маълумотларни олишингиз мумкин.\nШунингдек, электрон газ ҳисоблагичларида носозликлар юзага келса ёки саволлар туғилганда, 104 ёки +(998) 71−210−70−70 телефон рақами орқали Технопаркнинг алоқа маркази билан боғланиш мумкин.


Рўзим Аҳмедов: «Наманганликлар билан деярли келишувга эришдим» | "NAVBAHOR" FUTBOL JAMOASINING RASMIY WEB SAHIFASI\nРўзим Аҳмедов: «Наманганликлар билан деярли келишувга эришдим»\n«Навбаҳор» жамоаси янги мавсумга тайёргарлик жараёнида таркибга бир қатор янги ўйинчиларни таклиф қилмоқда. Мураббийлар 2012 йил якунларига кўра жамоадан кетган футболчилар ўрнини шу тариқ тўлдиришга уринишмоқда. Аввал хабар бериб ўтганимиздек, жамоа сафига Рўзимбой Аҳмедов қўшилганди. Олдин ҳам «Навбаҳор» шарафини ҳимоя қилган ҳужумчи ўтган мавсумда «Динамо»да фаолият олиб борди. Самарқанд клубида раҳбарият ва мураббийлар штабида ўзгариш рўй бергач, Рўзимбой ўзини бошқа жамоа билан боғлашга қарор қилди. Бу борада футболчи учун «Навбаҳор» варианти айни муддао бўлди. Водий клубида ҳам ўзгаришлар амалга оширилгач, Аҳмедов яна Наманганга қайтишга аҳд қилди. - «Навбаҳор» Сиз учун бегона клуб эмас, жамоага қайтишингиз қай тариқа амалга ошди?\n- Очиғиги айтганда, мавсумлар оралиғида мамлакатимизнинг бир нечта клубларидан таклифлар тушди. Биринчилардан бўлиб, «Навбаҳор» ҳам ўз сафига чорлагани учун таклифни кўриб чиқдим. Клубни бегона эмаслиги ва мақсадини жиддий эканлиги боис жамоа сафига қўшилдим. Гарчи ҳозирча шартнома тузмаган бўлсамда, клуб раҳбарияти билан барча масалалар бўйича деярли келишувга эришдик. Наманганда яна олдингидек барқарор жамоани шакллантириш учун бел боғланганлиги учун ҳам «Навбаҳор»ни танладим.\n- Юқорида бир нечта жамоалардан таклифлар бўлганлигини айтдингиз. Шундай бўлсада, мавсумга тайёргарлик жараёнининг асосий қисмини «Динамо»да ўтказдингиз. Февраль ойи бошида эса «Навбаҳор»га ўтишга қарор қилдингиз. Буни қандай изоҳлайсиз?\n- Хабаригиз борки, «Динамо»да катта ўзгаришлар рўй берди. Клуб раҳбариятидан тортиб, мураббийлар штабида ҳам алмашинувлар кузатилди. Ўтган мавсумда «Динамо» шарафини ҳимоя қилган футболчилардан тўрттамиз қолгандик. Машғулотларда қатнашиб, агарда келиша олсак, «Динамо»даги фаолиятни давом эттиришни кўзда тутгандик. Кейинчалик вазият тамомила бошқа томонга ўзгариб кетди. Аниқроғи, янги клуб раҳбарияти билан тил топиша олмадик. Шу сабабли «Динамо»дан кетишга қарор қилдим. Таклифлар орасидан «Навбаҳор»ни танлаганим учун Тошкентда йиғин ўтказаётган наманганликлар сафига қўшилдим. Аслини олганда «Динамо»да ўйнаш истаги йўқ эмасди. Агарда ўзаро тушунмовчилик бўлмаганида, Самарқанддаги фаолиятимни давом эттирган бўлардим. Кейинроқ «Динамо»да қолишимни ҳам исташаётганликларини айтишди. Аммо, ўзаро келишган ҳолда жамоадан кетишга қарор қилдим. Негаки, вақт ўтгач якуний қарорга келишга улгургандим. Қароримни эса ўзгартиришни истамадим.\n- Энди иккинчи бор «Навбаҳор»га қайтдингиз. Бу қарорингизни қандай изоҳлайсиз?\n- 2011 йили «Навбаҳор» шарафини ҳимоя қилган пайтда клуб раҳбарияти билан ўзаро тил топиша олгандик. Гарчи давралар оралиғида ўзгаришлар кузатилиб, бош мураббийлик лавозимини Усмон Асқаралиев эгаллаган бўлсада, ушбу мутахассис билан ҳам муносабатларимиз ижобий кўриниш олди. Бунинг самараси ўлароқ, барчамиз ҳамжиҳатликда ҳаракат қилиб, чемпионат якунида олтинчи ўринни қўлга киритишга эришгандик. Мавсум якунлангач, «Навбаҳор»да олиб қолишга уриниб кўришди. Аммо, ўша пайтда жамоада молиявий қийинчиликлар юзага келганлиги боис кетишга қарор қилгандим. Асқаралиевда яхши таассурот қолдирганман чоғи, мураббий жамоага қайтгач, мени яна таркибга чорлади. Айни пайтда клуб билан «Навбаҳор»да қолиш борасида деярли келишувга эришишга улгурдик.\n- «Динамо» таркибида ҳам муҳим голларни уриб, сермаҳсуллик борасида натижага эришдингиз. Умуман олганда Самарқанддаги бир йиллик фаолиятингиз хусусида қандай фикр билдира оласиз?\n- «Динамо»даги фаолиятимдан деярли қониқиш ҳосил қилдим дея оламан. Гарчи ўтган мавсум давомида жамоанинг манфаати учун меҳнат қилган бўлсакда, меҳнатларимиз янги раҳбарият томонидан инобатга олинмади. Ким билсин балки улар ишонишмагандир. Ўзгариш рўй бергач, таркиб ҳам деярли янгиланди. Аслини олганда 2012 йилги чемпионатда ёмон натижа қайд этмагандик. Таркиб ҳам ёмон эмасди. Барча жамоадошларим билан биргаликда, янги мавсумда ҳам «Динамо»да қолиб, жамоа равнақи учун хизмат қилишни кўзлагандик. Бироқ, барчаси биз ўйлагандек бўлиб чиқмади.\n- «Навбаҳор»ни танлашингизда жамоани яхши билганингиз муҳим омил вазифасини бажардими ёки бошқа сабаблар ҳам борми? - Айни пайтдаги жамоа раҳбарияти билан олдин ишлаганлигим боис ҳам «Навбаҳор»нинг таклифини ерда қолдирмадим. Умуман олганда 2011 йилги мавсумдаги натижамиз яхши бўлганлиги учун ҳам яна бир бор қайтишга қарор қилдим. - Гарчи «Навбаҳор»да тўп сурган бўлсангизда, таркибда ўзгаришлар кўп бўлди. Қолаверса, мавсумлар оралиғида ҳам жамоа сафига янги ўйинчилар қўшилишмоқда. Жамоага мослашиш қийин кечмадими?\n- Олдин ҳам «Навбаҳор» шарафини ҳимоя қилганим боис жамоа мен учун бегона эмас. Шунга қарамай 2011 йили жамоада ўйнаган футболчиларнинг аксарияти ҳозир ҳам фаолиятларини Наманганда давом эттиришмоқда. Шу сабабли бир-биримизни тушуниш борасида ҳеч қандай муаммо бўлмайди деб ўйлайман. Қисқаси жамоага қисқа фурсат ичида киришиб кета оламан. «Навбаҳор» ўтган мавсумда олий лигадаги ўрнини қийинчилик билан сақлаб қолганлиги боис ҳозирда жамоа жиддий мақсадларни кўзламоқда. Шундай экан, таркибга яна янги ўйинчиларни қўшилиши кутилмоқда. - Сизга қизиқиш билдирган бошқа клублар хусусида ҳам маълумот бера оласизми?\n- Назаримда, таклиф қилган жамоаларнинг номини айтишдан фойда бўлмаса керак. Негаки, танловни амалга ошириб бўлдим. Ўз сафига чорлаган 2-3 жамоа орасида «Навбаҳор» менга яқинроқ бўлгани, раҳбарият ва мураббийларни яхши таниганим боис шу клубни танладим. Қолаверса, наманганлик мухлисларни ҳам ҳурмат қиламан. Жамоа мухлислари қандай ҳолат бўлишидан қатъий назар «Навбаҳор»ни қўллаб-қувватлашга интилишади. Якуний қарорни қабул қилишимда, фидоий мухлисларнинг ҳам ўрни бор албатта.


Камбағални урма-сўкма ... уйини тортиб ол\nТурғунбек Фарғона вилоятининг Қўқон шаҳрида ўттиздан ортиқ оила бошпанасиз қолди. Улар яшаётган Қўқон механика заводига қарашли ётоқхона Давлат мулки қўмитасининг вилоят бошқармаси қарори билан Қўқон педагогика институти тасарруфига ўтказилди. Бу ерда яшовчиларга эса 26 сентябргача ётоқхонани бўшатиш талаби қўйилди.\nЁтоқхона аҳлининг аксарияти бу ерда кўп йиллардан буён истиқомат қилади. Ётоқхонада яшовчи юздан ортиқ фуқаронинг кўпчилиги аёллар ва болалардир. Улар орасида ногиронлар ҳам бор. Ётоқхонада истиқомат қилувчиларнинг сўзларига қараганда, бу ерда газ, электр, сув тез-тез ўчириб қўйилади. Бу ҳол, айниқса, қиш фаслида кўп бор такрорланади.\nКўриниб турибдики, ётоқхонада яшовчиларнинг аксарияти аҳолининг энг кам таъминланган табақасига мансуб. Шунга қарамай, Давлат мулки қўмитасининг вилоят бошқармаси маъмурлари уларни энг сўнгги бошпаналари – каталакдек хоналаридан ҳам маҳрум қилмоқда.\nҚўқон механика заводи директори Қутбиддин Ёқуббековнинг сўзларига қараганда, Вазирлар Маҳкамасининг 119-сонли қарорига кўра давлатга тегишли ташкилотлар тасарруфидаги ортиқча иншоотлар сотилиб, пули давлат бюджетига ўтказилиши керак. Ушбу ётоқхона ҳам шу қарор асосида завод тасарруфидан чиқарилган.\nЁтоқхона аҳли ушбу масала юзасидан ҳокимият вакилларидан кўмак ололмагач, инсон ҳуқуқлари ташкилотларига мурожаат қилди.\nЎзбекистон демократик кучлар форуми раиси Исмоил Дадажоновнинг «Озодлик» мухбирига маълум қилишича, ўтган йили ётоқхонада яшовчилардан беш киши – икки нафар ёши катта фуқаро ва уч ёш бола вафот этган. Улар совуқда ўпка шамоллашидан нобуд бўлган.\nИнсон ҳуқуқлари ташкилотлари фаоллари ётоқхона муаммоси юзасидан норозилик йиғилиши ташкил этди. Унда иштирок этган ётоқхона аҳли агар муаммо ижобий ҳал этилмаса, мамлакат Президенти истеъфосини талаб қилиб, намойишга чиқишини билдирди.\nЙиғилишда қатнашган Қўқон шаҳар прокурорининг ўринбосари Акбаржон Юсупов ётоқхонада яшовчиларга мазкур масала қонун доирасида кўриб чиқилади, деб ваъда берди.


Ашхободда аҳолига озиқ-овқат рационини етказиб бериш камайиши ҳақида огоҳлантирилди\nАшхободда 20 кунлик танаффусдан сўнг, айрим туманлар аҳолисига айрим турдаги субсидияли озиқ-овқат етказиб берилди.\nШу билан бирга, расмийлар бундан олдин ҳар 10 кунда етказиб бериладиган субсидияли маҳсулотларнинг навбатдаги рациони келгуси ойда келишини огоҳлантирди. Бу ҳақда «Азатлик» радиоси мухбири Туркманистон пойтахтидан хабар берди.\nМухбирнинг ёзишича, 6 сентябрь куни айрим туманлар аҳолисига оила аъзоларининг сонидан қатъий назар, бир литр ўсимлик ёғи, бир килограмм шакар ва битта музлатилган товуқ берилган.\nЎша куни Багтярлик, Беркарарлик, Копетдаг ва Бузмеин этраплари аҳолиси бу маҳсулотларни субсидияланган нархларда сотиб олишди.\n«Бу озиқ-овқат рациони учун аҳоли 65 манатдан тўлаган. Кўриниб турибдики, товуқ музлашдан олдин сув билан тўлдирилган. Ҳар бир товуқ 250 граммга яқин муздан иборат эди», — деди исми сир қолишини истаган пойтахтликлардан бири мухбиримизга.\nМухбиримизнинг қайд этишича, хусусий савдогарлар учун бу маҳсулотларнинг умумий қиймати 163 манатни ташкил қилади. Унга кўра, 7 сентябрь куни пойтахт бозорларида ўсимлик ёғининг бир литри 65 манатдан, бир килограмм шакар 23 манатдан, музлатилган товуқ 75 манатдан сотилган.\nМухбирнинг хабар беришича, давлат дўконлари ходимлари аҳолини «сентябрь ойидан бошлаб субсидияли озиқ-овқат ҳар ойда бир марта тарқатилади» деб огоҳлантирган ва улар 6 октабргача навбатдаги озиқ-овқат рационини кутишмайди.\nЭслатиб ўтамиз, шаҳар ҳокимияти бутун мамлакат бўйлаб одатий ҳолга айланган озиқ-овқат маҳсулотларини яширишга уриниб, май ойидан бошлаб Ашхободнинг турар жойларига рацион етказиб беришни ташкил қилган. Дастлаб, озиқ-овқат маҳсулотларини ҳафталик етказиб бериш нияти бор эди, лекин охир-оқибат рацион ҳар ойда уч марта — ҳар 10 кунда берила бошлади.\n2 сентябрь куни пойтахтлик мухбиримиз хабар беришича, Парахат микрорайонлари, шунингдек, 11 ва 30 микрорайонлар аҳолиси август ойининг охирги ўн кунлигида ўз рационини олмаган.\n«Ҳозир расмийлар аҳолига озиқ-овқат рационини уч мартадан бир мартагача етказиб бериш частотасини қисқартиришди. Шундай қилиб, маҳсулотлар сони ҳам камаяди. Энди аҳоли Мустақиллик байрамини битта товуқ, бир литр сариёғ ва бир килограмм шакар билан нишонлашлари керак бўлади», — дейди Ашхободликлардан бири.\nТуркманистон ҳукумати аҳоли учун озиқ-овқат рационининг субсидияланишининг камайиши сабаблари ҳақида ҳеч қандай изоҳ бермайди. Аммо мухбиримизнинг хабардор манбаси «расмийлар субсидияли маҳсулотлар миқдорини камайтириш орқали аҳолини бозор нархига ўрганишга ҳаракат қилмоқда», деб айтди.


1940 йил Аму лабидаги кун ва сув бир-бири билан тиллашадиган Лебоб шаҳрида туғилган Бобомурод Ҳамдамов 70 ëшга кирди. 17 декабр куни Тошкентда Бобомурод ака элга ош бериб, бу санани ўзи нишонлашга қарор қилди.\n“Бу сана баҳона қўшиқларим тартиб берилган диск чиқараман. Шунақа қилиб қўшиқларимни тарқатмасам, бошқа йўл йўқ. Бизга телевидениега йўл ëпиқ”, дейди таниқли санъаткор.\n- Биз ўзимиз диск чиқарамиз. Бозорларда сотилади, дейди Бобомурод Ҳамдамов.\nБундан олдин Бобомурод Ҳамдамов ўз 70 йиллик тўйини ўзи туғилган Туркманистонда ва санъаткор бўлиб етишган Хоразмда ҳам нишонлаган эди. Ўзи бундай тадбирларни Ўзбекистон Маданият вазирлиги уюштириши вожиб эди. Улар бизни унутган, дейди ҳукумат назаридан қолса ҳам эл ҳурмати ва эътиборидан тушмаëтган санъаткор.\n- Йўқ, уларнинг ҳозир иши йўқ ҳеч ким билан, дейди Бобомурод Ҳамдамов.\nКўтарма кранчидан чиққан ҳофиз\nБобомурод Ҳамдамов ўрта мактабдан кейин кўтарма кранчилар тайëрлайдиган қисқа курсни ўқиб қурилишга ишга кирди. Қурилиш ўртасида қад кўтарган улкан кранни бошқараëтган хушбичим ëш йигит қўшиқ айтишга ҳавасманд эди.\nЎша пайтда урф бўлган ҳинд киноларидаги қўшиқларни кран кабинасида ўтириб бекаму кўст куйлар экан, Бобомурод Ҳамдамовнинг овози олисларга таралди.\nҚурилишдаги ғишт терувчилар, бетончилару ҳайдовчилар ишларини қўйиб Раж Капур филмидаги “Оввораман” қўшиғига қулоқ беришди.\nСеҳрли қўшиқ совет зарбдор қурилишини фалаж ҳолга келтирди. Бундан ғазабланган прораб Бобомурод Хамдамов олдига ултиматум қўйди. “Сен ë кран ҳайда, ë қўшиқ айт” дейилди.\nБобомурод Ҳамдамов қўшиқчиликни танлади.\nУста ва шогирд ҳикояси\nЎша пайтда Амударëнинг икки соҳилида ҳам Комилжон Отаниëзовдан довруқлироқ ҳофиз йўқ эди. Ўша пайтда ëшгина ўсмир бўлган Бобомурод Ҳамдамов Комилжон Отаниëзовнинг олдига бориб “Мен ҳофиз бўлмоқчиман” деди.\nКўпни кўрган ҳофиз “Қани бир қўшиқ айтчи” деганида, Бобомурод Ҳамдамов “Дайди” филми қаҳрамони тилидан ҳиндча қўшиқ айтди.\n"Олдин ўзбекча қўшиқ айтишни ўрган", деб дакки берган экан ўшанда Комилжон Отаниëзов.\nБу ҳикоянинг турли талқинлари бор. Ана шундай талқинлардан бирини Комилжон Отаниëзов билан 60-йилларда бир мусиқий таркибда юрган Аҳмаджон ака эслайди.\n- Комилжон ака Чоржўйга ўзининг концерт гуруҳи билан борган пайтида, шунда айтган “Бошқа бир одам бор бу ерда. Сизни илоҳийдан устоз деб ҳисоблайди. Сизнинг фотиҳангизни олмоқчи. Сизга шогирд тушмоқчи” деб Комилжон акага бошқа бир одам айтган. Комилжон ака “чақир” деган. Кейин Бобомурод ака келибди. “Сен қанақа ашула айтасан?” деса, “Мен ҳиндча ашула айтаман” деган. Кейин Комилжон ака “Сен аввал ўзбекча қўшиқларни айт. Кейин айтаверасан бу ҳиндча қўшиқни. Майли қани бир айтчи” дебди. Кейин шу ерда қўшиқ айтган. Комилжон ака кейин “Сени тарбияласа одам бўласан экан” деб шундан кейин ўзининг тарбиясига олган¸ деб эшитганман мен, дея ўз эсдаликлари билан ўртоқлашади Аҳмаджон ака.\nБобомурод Ҳамдамовнинг қўшиқчиликка қадам қўйган даври ҳақида таниқли ҳофиз Ортиқ Отажонов эслайди.\n- Комилжон устанинг олдига мен борганимда, Бобомурод акалар Чоржўйдами Тошҳовуздами юрган бўлса керак, мендан 7 ëш катта Бобомурод ака. Мана 70 йиллигини ўтказди Урганчда. Мана 17 декабр куни Тошкентда дўст-ëрларга чой берди. Туркманистонда туғилиб ўсиб, Комилжон устанинг санъати билан шунчалик мартабага эришиб, уста айтган қўшиқларни ҳоли етганча халқимизга манзур қилиб, ўзбек-туркман ўртасида бўлган дўстликка ўзининг ҳиссасини қўшаяпти. Бобомурод ака ҳинд қўшиқларини ҳинд ашулачиларидан ҳам зўр қилиб ҳинд халқига маъқул қилган. Худо берган ажойиб овоз соҳиби.\nБу инсонни 70 йиллиги билан табрикладик. Яна табриклаймиз. Ижодига улкан барака тилаймиз. Халқимизнинг бахтига, санъатсевар, қўшиқсевар халқимизнинг бахтига соғ-саломат бўлсинлар. Яшасин ўзбек-туркман дўстлиги. Шу дўстликка ким санъати билан ўз ҳиссасини қўшиб турган бўлса, яхши гап-сўзлари билан қўшиб турган бўлса, ҳамиша барака топсион, соғ-саломат бўлсин.\nОзодлик: Ортиқ ака, мана сиз у киши билан кўпинча бирга бўлгансиз. Бобомурод ака билан боғлиқ қизиқ воқеалар бўлганми?\n- Бобомурод ака энди ëши катта одам. Мен Тошкентда ишлаганман. У киши олдин Комилжон аканинг Тошҳовузда қилинган ансамблида ишлаган. Кейинчалик шу ерда раҳбар бўлиб қолди. Кейин Хоразмда филармония очилди. Шу ерда Комилжон устанинг ишини давом қилдирди. Биз фақат концертларда, тўйларда, катта-катта пахта байрамларида учрашиб турар эдик.\nОзодлик: Комилжон ака “Сен ҳиндча эмас¸ ўзбекча қўшиқ айтгин” деб дакки берган деган гап юради. Қандай бўлган бу нарса?\n- Биз ëш пайтларимизда ҳамма ëқда ҳинд қўшиқлари, ҳинд кинолари кириб келди. Шарқона бўлгани учун ҳинд кинолари, ҳинд санъати ўзбекларни, Туркманистондаги ўзбекларни қойил қолдириб келган. Айниқса¸ Раж Капурнинг филмлари, қўшиқлари. Бобомурод акамнинг овози ҳиндчага яқин бўлгани учун бошда ҳинд қўшиқларини айта бошлаган. Касб қилишни балки ўйламагандир ҳам, лекин ëшлигидан ҳинд қўшиқларини кўп айта бошлаган.\nКейинчалик Комилжон устанинг қўшиқларини эшитиб, устоз Чоржўйга борганда ëнларига боргандир. Мен биламан 1962-1963 йиллардан Бобомурод ака устанинг ëнига келиб, байрамларда битта-яримта ашула айтиб юргани эсимда. Кейинчалик ансамблда яккахон хонанда бўлиб иккита-учта ашула айтар эди. Хоразм қўшиқларини маъқул қилиш учун Хоразмда туғилиб ўсиш бошқача бўлади.\nБобомурод акам Туркманистонда туғилиб ўсган бўлгани учун устоз балки айрим қўшиқларга камчиликларини топиб, шунга дакки бериб айтгандир. “Қунт билан ўрган. Яхшилаб ҳаракат қилсанг, яхши бўлади. Чунки овозинг бор” деган бўлиши мумкин. Шунинг учун ҳам Бобомурод ака мана қўлидан келгунча Хоразм қўшиқларини халқимизга маъқул келадиган даражада айтиб келаяпти. Ëмон эмас¸ жуда яхши. Хурсандмиз, дейди Ортиқ Отажонов.\nЎтган асрнинг 70- йилларида Бобомурод Ҳамдамовнинг санъат осмонида юлдуз бўлиб порлаган дамлари бўлди. Пахта режаларига бағишланган жонли телеконцертларнинг исталган меҳмони эди Ҳамдамов.\nЯна Аҳмаджон ака ҳикоясига қулоқ берсак.\n- Менинг эсимда бор. 70-йиллар атрофида эди. Бобомуроднинг яхши чиқиб юрган вақтлари. У пайтларда ҳар бир вилоят давлат режасини бажарган пайтларда концерт берар эдилар телевизорда. У пайтлардаги телевидениедаги концерт тўғридан-тўғри эфирга берилар эди. Андижон тўлган пайтида Бобомурод чиқиб бир ашула айтди. Шу ашула айтганда обкомнинг секретаридан тортиб машҳур одамларнинг ҳаммаси ўтирди. Шунинг ичида бир бригадир бор экан. Этик кийиб четдаги столда ўтирган экан. Бобомуроднинг ашуласига жуда берилиб кетдида у. Буни Бобомурод ҳам сезиб қолди. Оператор ҳам шунга кўпроқ эътибор берди ўхшайди. Шунда айтаëтган ашуласи ҳам эсимда. Шунда “Сарвиравоним галади, оромижоним галади” деган ашула эди. Шундай ўтириб курсидан ағдарилиб тушса бўладими. Ҳамма кулиб юборди. Шунда Бобомурод ҳам кулиб юборган шунга, дея эслайди Аҳмаджон ака.\nБобомурод Ҳамдамов юрагига чўғ ташлаган нарса Раж Капур рол ўйнаган ҳинд филмидаги Мукеш Чанд Матхур ижро этган қўшиқлар эди. Раж Капур Тошкент фестивалига келган 1976 йили Мукеш АҚШда оғир хасталик боис оламдан ўтган эди. Бобомурод Ҳамдамов билан танишгач, Раж Капур “Мукешни Америкада йўқотиб¸ Тошкентда топдим” дейди. Раж Капур мен билан биргаликда "Мери жуппа ҳиндистоний" дея куйлаган дамлар ҳаëтимнинг энг масъуд дамлари эди¸ деб эслайди Бобомурод Ҳамдамов.\nЯна Аҳмаджон ака гапиради.\n- Ҳар ким бир қирраси билан чиқиб қолар экан. Шу пайтда ҳинд ашулаларини Бобомуроддай қилиб айтадиган одам бўлмаганми ëки у одам ашула айтишни шундан бошлаганми, эсингизда бўлса, Ҳиндистон фестивали бўлди Тошкентда. Менимча, бу 1968 йилда бўлса керак. Ўзбекистон меҳмонхонасида учрашди. Бизлар ҳам бордик. Шунда Раж Капур билан Бобомурод Ҳамдамов қучоқлашиб ашула айтишди. Бир неча марта телевизорда ҳам берди. Раж Капур Бобомуроддан жуда хурсанд бўлган. Кейин уни Ҳиндистонга ҳам чақирди¸ шекилли, дейди Аҳмаджон ака.\nТуркманбоши, Юртбоши ва ҳофиз\nЎзбекистон президенти Каримов Туркманистонга қилган иккала сафарида ҳам ўзи билан бирга Бобомурод Ҳамдамовни олиб кетди. Туркманларнинг туркманбошиси ўзбекларнинг юртбошисидан кўра Бобомурод Ҳамдамовга кўпроқ иззат-икром кўрсатгани Оқсарой таъбини тирриқ қилгани ҳақида ҳам гаплар юради. Бобомурод Ҳамдамовга туркманбоши тарафидан кўрсатилган иззат-икромга рашк қилган юртбоши "Бобомурод ака, сиз ўзи ойликни қаердан оласиз" деб кесатганини ўша сафарда бирга бўлганлар ҳикоя қилиб юришади. Мустақиллик даврида Бобомурод Ҳамдамовнинг ойнаи жаҳондан ғойиб бўлгани шу билан изоҳланади.\n- Бориб келдим. Уч йил бўлди шекилли унга.\nОзодлик: Ундан олдин биринчи мустақиллик пайтларида ҳам бордингиз-а?\n- У пайтларда ҳам Каримов билан бордим.\nОзодлик: Сизга Каримовнинг, Туркманбошининг муносабати қандай эди?\n- Яхши, ҳаммаси яхши. Мен билан ҳаммаси ажойиб, дейди Бобомурод Ҳамдамов.\nБобомурод Ҳамдамов ўз таввалуд кунини давлат ëрдамисиз ўзи нишонламоқда. Янги қўшиқлар устида ишламоқда.\n- "Ҳаззатамиз" деган қўшиқлар чиқди. Кайфуем деган қўшиқнинг ўзбекчасида бу, дейди Бобомурод Ҳамдамов.\nБизда инсон қадри ҳам аввалгиларга ўхшамас\nБобомурод Ҳамдамов каби ўзбек мумтоз мусиқаси дарғасининг ҳукумат эътиборидан четда қолаëтганини Аҳмаджон ака мана бундай изоҳлади.\n- Шу масалада менинг ҳам юрагим оз-моз оғрийди. Негаки Ортиқ, Бобомурод ака деган одамлар халқнинг севган одамлари. Бундай олиб қараганда ҳозирги замон санъатининг даҳолари булар. Булар сиëсатни қўллайдиган ашулалар кам айтган ëки айтмаган. Халқ севса уларни, сиëсатга аралашмаса. Яшасин режим¸ деб ашула айтмагани учун бу. Бунинг бошқа бир сабаби йўқ. Биттагина Ортиқ эмас, Феруза ҳам, Шерали ҳам, номдор ашулачиларнинг кўпчилигига бўлган бу. Радиода, телевизорда кутамиз, жуда кам эшитамиз шу одамларни. Менимча, уларнинг биргина айби шу. Режимни қўллаб-қувватлаб қўшиқ айтмагани учун бўлса керак. Бошқа баҳонаси йўқ уларнинг. Режимнинг маддоҳлари эмас улар, дейди Аҳмаджон ака.\n70 ëшни қаршилаган Бобомурод Ҳамдамов ўз мухлислари қутловига Озодликдан туриб жавоб берди.\n- Қаерда бўлса ҳам омон бўлсинлар¸ дейман. Ҳаммасига оилавий бахт тилайман. Мана телефон қилиб, қўшиқларни сўраб, сиëсатдан сўрамасдан фақат қўшиқлардан сўрадингизлар. Мен жуда хурсанд бўлдим¸ сизларнинг телефон қилганларингизга,. Раҳмат сизларга. Шу мухлислар учун айтаман мен қўшиқларни. Мухлислар ўргатади менга. Тўйларга борсам сўрашади бу қўшиқни, у қўшиқни айтинг деб. Бизнинг бахтимиз бу. Мухлислар учун машқ қилиб турибман. Ҳар ким ҳар хил одамнинг ашуласини яхши кўради. Биров уни, биров буни. Мен ўзим раҳматли Комилжон акани ва Мукешни яхши кўраман. Шуларнинг қўшиқларини мен кўп эшитаман, дейди Бобомурод Ҳамдамов.\nБобомурод ака суҳбат сўнгида Маҳтумқулидан хиргойи қилди.\nҲарнинг иши ҳардир, дўстлар,\nМинг мақтасанг, отча бўлмас.\nБад аслга амал тегса,\nБилинг, асл зотча бўлмас.\nФоний дунёга инонманг,\nКўнгилсизга кўнгил берманг,\nБир туққан зурёдча бўлмас.\nКўп йўлларни кўрса кўзинг,\nҲар маънидан билсанг ўзинг,\nБир нодонга айтган сўзинг\nЭсиб кетган бодча бўлмас.\nБошинг ёстиққа етганда\nСабру қарор бўлмас сенда,\nЎғил-қизинг ётча бўлмас.\nМаҳтумқули, ажаб чоғлар,\nКимдир кулар, кимдир йиғлар,\nТурли мева берган боғлар\nСоврилар, Жаннатча бўлмас!


Бош сахифа > Касаба уюшмалари акциялари > Кексалар доимо эъзозда\n10.05.2017. Истиқлол шарофати билан мамлакатимизда инсон қадр-қиммати юксалди. Айниқса, кексаларимизга кўрсатилаётган юксак эҳтиром ҳамда ғамхўрлик давлатимиз сиёсатининг устувор йўналишларидан бирига айланди. Бугун қайси бир нуроний билан мулоқотда бўлмайлик, ҳозирги дориламон кунларга шукроналар айтади.\n«Ўзбекистон темир йўллари» АЖ ҳамда Ўзбекистон темирйўлчилари ва транспорт қурувчилари касаба уюшмаси Республика кенгаши томонидан кекса темирйўлчиларни ижтимоий ҳимоялаш ва саломатликларини мустаҳкамлаш йўлида қатор чора-тадбирлар амалга оширилмоқда. 9 май — Хотира ва қадрлаш куни муносабати билан «Ўзбекистон темир йўллари» акциядорлик жамияти тизимида кўп йиллар самарали меҳнат қилиб, бугунги кунда қарилик гаштини сураётган 30 нафар меҳнат фахрийсига кўҳна ва ҳамиша навқирон Самарқанд шаҳрига саёҳат уюштирилди.\n«Темир йўл касаба сервис» МЧЖ билан ҳамкорликда ташкил этилган саёҳатга «Афросиёб» юқори тезликда ҳаракатланувчи электропоездида борилди. Меҳнат фахрийлари саёҳат аввалида Биринчи Президентимиз Ислом Каримов қабрини зиёрат қилишди. Шундан сўнг Имом ал-Бухорий, Гўри Амир, Регистон каби зиёратгоҳлар, мустақиллик йилларида бунёд этилган гўзал иншоотларга ташриф буюришди. Кўнгилли саёҳат нуронийларга олам-олам қувонч бағишлади.


Special Paste эковоситаси Fineffect - Официальный интернет-магазин NL International\nSpecial Paste эковоситаси\nМеталл, пластмасса, керамика ва металл-керамика сиртларни тезкор тозалаш эковоситаси. Мураккаб кирланишларни осон ва тезда йўқ қилади. Сиртни сақлаб қолади, уни майиннил балан сайқаллайди, кичик тирналган жойларни йўқ қилади ва ёрқинлик бағишлайди.\nОғирлиги: 350 г\nГерманияда ишлаб чиқарилган\nFineffect Home ёки Brilliance учун\n«Fineffect» тарқатма буклети (10 дона)\nSpecial Paste – юқори сифатли уйни тозалашда янгича сўз. Юмшоқ юмалоқ абразивлар туфайли, кучли кирланишларни бартараф қилади ва ошхона идишларини ва турли хил металл буюмлар, пластик ойна ромлари ва газ печи шкафи юзасига ёрқинлигини қайтаради. Зангни кетказади.\nФаол моддалар туфайли самарали тозалайди.\nТаркибида заҳарли ва ўйувчи моддалар мавжуд эмас.\nСиртларни майин сайқаллайди ва ҳимоя қилади.\nОиласи ва фарзандлари саломатлиги ҳақида қайғурадиганлар учун.\nЎткир ҳидларни ёқтирмайдиганлар учун.\nКир ювиш ва тозалаш воситаларининг таркибини муҳим деб биладиганлар учун.\nТабиат ҳақида ғамхўрлик қиладиганлар учун.\nЮқори сифат тежамкорликка ёрдам беришини тушунадиганлар учун\nЮқори фаол табиий унсурлари турли сиртларда 100 дан ортиқ кирланиш турларини самарали тозалайди\nТужамли ўрам керакли миқдордаги воситани олиш имконини беради\nЎткир ҳидсиз хавфсиз таркиб. Дерматолтгик текширувдан ўтган.\nкамроқ тозалаш имконини беради. Сиртда чанг ва кирни бартараф этадиган махсус антибактериал қатлам ҳосил қилади.\nБиологик парчаланиши 99%. Сайёрани сақлайди ва ҳайвонларда текширилмайди. Ecolabel томонидан тасдиқланган\nЕвропа сифати. Юқори халқаро стандартларга жавоб беради\nТаркиби: боксит >30%, анион ПАВ >5%, кокос ёғи <5%, глицерин <5%, полимерлар <5%.\nНам шимгичга суртинг.\nСиртга ишлов беринг.\nСув билан ювиб ташлаб, қуруқ матода артинг.\nGloss Tablets эковоситаси


Яна уч вилоятда беморлар коронавирусдан соғайди - xabar.uz\nБугун Наманган вилоятида яна 9, Андижон вилоятида 4, Самарқанд вилоятида 16, жами 29 нафар коронавирус инфекциясига чалинган бемор тузалди ва реабилитацияга кузатилди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\nШундай қилиб, Наманган вилоятида COVID-19 дан фориғ бўлганлар сони 233, Андижон вилоятида 167, Самарқанд вилоятида эса 218 нафарга етди.\nБугун юртимизда 85 нафар фуқаро тузалиб, реабилитацияга кузатилди. Айни пайтда мамлакатимиз бўйлаб коронавирус инфекциясидан бутунлай соғайганлар сони 2492 нафарни ташкил этмоқда.\nКоронавирус 22/05, 16:39


Метро бекатидаги тирбандлик мақсад чиндан ҳам йўловчиларга қулайлик яратишми ёки… – Jurnalist\nR S2021-07-24T16:57:57+05:0024 Iyul, 2021|Журналист ижодидан, Мақолалар, Ҳафта мақоласи|\nГарчи кимдир ишга, кимдир ўқишга шошилаётган бўлса-да, эрталабдан кайфиятини бузишни истамайди. Шу боис итоаткорона турнақатор бўлиб навбатга қўшилади. Аммо асаби чатоқлар ҳам учраб туради.\n— Ҳой, барака топкур синглим, сиз нега навбатда турмай олдинга суқилаяпсиз? — деб бир аёл бақиради.\nЧиптани навбатсиз олмоқчи бўлган қиз ҳам бўш келмайди:\n— Касалхонага, операцияга шошилаяпман, — деб навбатда турганларни суриб, олдинга интилади.\nМетро бекатининг чиптахонаси қаршисидаги йўловчилар “инсофни ҳар кимнинг ўзига берсин” қабилида қараб қўйишади. Карантин чекловлари бекор қилинмаганини айрим йўловчиларнинг тиббий ниқоб тақиб олганидан ҳам билиш мумкин, лекин чипта олишга навбатда турганда ижтимоий масофани сақлаб бўлмаслиги ҳам шундоққина кўриниб турибди. Шунга қарамасдан коронавирус инфекциясини юқтириб олиши мумкинлигини ҳеч ким ўйлагани йўқ, ҳамма борадиган манзилиги тезроқ етиб олиш пайида. Чипта сотувчи икки қизни ҳам айблаб бўлмайди. Уларнинг қўли-қўлига тегмаяпти, лекин йўловчиларнинг кўплигидан улгуришмаяпти.\nНимаям дердик, бизга замондан орқада қолмайлик, бу янгилик деб тиқиштирилаётган тартиб-қоидаларнинг баъзилари одамларга қулайлик туғдирмас экан. Мана бунга бир мисол: метро бекатига киришга уринаётган йўловчиларнинг оёғига бир марта ишлатиладиган тўрт энлик қоғоз чипталар тушов бўлиб турибди. Ягона транспорт карталарининг афзаллигини эса ҳали кўпчилик тушуниб етганича йўқ, шу боис узун навбатда туриб, қоғоз чипта олишга мажбур бўлаяпти.\nАгар истеъмолчи доим ҳақ тамойилига риоя этилса, транспорт хизмати кўрсатилишида ҳам йўловчининг манфаати устун бўлиши керак. Бундан ташқари, ёшига кўра одамлар турли гуруҳларга бўлиниши ва жамоат транспортига чипта олишнинг мураккаблаштирилиши маълум гуруҳга қийинчилик туғдириши мумкинлигини ҳам унутмаслик зарур. Ягона транспорт карталарини қўя турайлик, қоғоз чипта ўнғайсизлигидан уни турникет устига тўғри қўя билиш кўп вақтни олаяпти. Баъзан метро ходимидан кўмак сўраймиз. “Буни ким ўйлаб чиқарди, вақтни олаяпти-ку”, деб норозилигимизни билдирсак, ўша ходимнинг энсаси қотади: “Мен қаердан биламан, тепадагилар билади-да…”\n”Амир Темур хиёбони” бекатидаги шифтга осиғлиқ катта экранда намойиш этилаётган видеолавҳага эътибор қаратсангиз, карантин қоидаларига риоя қилиш тарғиб этилаётганига гувоҳ бўласиз. Аммо… бундан метрополитен маъмурияти учун йўловчиларни коронавирусдан ҳимоя қилиш биринчи ўриндаги вазифа экан, деб хулоса чиқаришга шошилманг. Негаки, экрандаги тарғибот-ташвиқотга бекатдаги ҳақиқий ҳолат умуман мос келмайди.\nШу бекатдан чиқаётганимда кириш жойидаги турникет ёнида бола етаклаган аёллар, сумка кўтарган талаба йигит-қизлар, бир сўз билан айтганда, тумонат одам тўпланиб қолганини кўриб, аввалига бирон кўнгилсиз ҳодиса рўй бердими, деган хаёлга бордим. Кейин гап нимадалигини тушуниб етдим. Йўловчилар кўплигидан чипта сотиб, уларни турникетдан ўтказиб юборишга улгура олишмаётган экан.\nХабарингиз бор, 2020 йил 1 ноябрдан бошлаб метрополитен кассаларида жетон сотилиши тўхтатилгач, унинг ўрнини қоғоз чипта эгаллади.\nҲар бир соҳада янгилик жорий этилгани яхши, лекин, очиғини айтганда, бизга метрода жетон қулай эди. Истаганча сотиб олиб қўярдик. Кейин метрога тушмоқчи бўлсак, касса ёнига бориб турмасдик. Турникетдан ўтиш учун навбат ҳам кутмасдик. Қоғоз чипта олиш учун эса бирон жойга боришда ҳам, қайтишда ҳам кассага боришимиз шарт бўлиб қолди. Бу йўловчига вақт масаласида қимматга тушаяпти. Устига-устак тиқилинчда карантин қоидаларига амал қилиш ҳам қийин.\nДарвоқе, бугун метрополитен муаммолар гирдобида қалқиб турибди: ярим йўлда тўхтаб қолган ҳам, эшиги очиқ қолган ҳам, электр таъминотида узилиш бўлган ҳам метро…\nМанба: “Adolat” газетаси


Контракт нархи ошадиган кўринади\n11 май 2021, Тошкент вақти: 03:05\nиюл 04, 2009\nШартнома тўловининг ошгани ҳақдаги хабар талабалар¸ улардан ҳам кўпроқ¸ ота-оналар ташвишига ташвиш қўшмоқда.\nНорасмий хабарларга кўра¸ Ўзбекистон Олий таълим вазирлиги июн ойи охирида пулли шартнома асосида ўқишга кирган талабаларни янги ўқув йили учун тўлов нархининг 30 фоизга ошганидан огоҳлантирган.\nТошкентлик талаба Жаҳонгирнинг Озодлик радиосига айтишича, у таълим олаëтган университетнинг молия бўлими талабалар қўлига 2009-2010 ўқув йили учун янги шартномалар бўйича тўлов нархлари ëзилган қоғоз берган.\nЖаҳонгирга кўра, “Тўлов пули ўтган йилга нисбатан 30 фоизга ошган”.\nЎз қизини олийгоҳда ўқитаëтган хоразмлик Ғайратбек ҳам нархлар ошганлигини айтади.\n- Контракт ошар экан. 15 фоизга ошади дейишаяпти. Ҳам контракт¸ ҳам стипендия ошади дейишаяпти¸ дейди Ғайратбек.\nЎзбекистон Олий таълим вазирлигининг контракт – шартнома бўйича таълимни мувофиқлаштирувчи идораси мутасаддисига кўра¸ нархлар ҳали расман оширилмаган.\n- Ҳали ошгани йўқ. Янги ўқув йилига ҳали оширилгани йўқ.\nОзодлик: Ўзи умуман оширилгани ëмон эмас. Бензин ҳам ошаяпти¸ бошқа нарсалар ҳам ошаяпти. Бунинг ëмон томони ҳам¸ яхши томони ҳам йўқ¸ оддий бир жараëн.\n- Соғлом фикр билан ëндашсангиз¸ ҳаммаси қонуний. Бизда тўлов қиймати харажатдан кам. Бунга фақат соғлом фикр билан ëндашиш керакда. Маълумот керак бўлса¸ расман мурожаат қилинг. Биз берамиз.\nОзодлик: Мен узоқдаманда. Орамизда 7000 километр масофа бор. Бизни ҳозир кўп талабаларингиз эшитади. Интернетда ўқишади. Шунинг учун сиз айтган маънода яхши фикрларни.....\n- Сиз 7000 километр узоқда бўлсангиз ҳам тўғри маълумот беринг. Ҳеч қайси давлат бизга ўхшаб ҳам контракт олиб¸ ҳам стипендия бермайди. Хоҳлаган давлатингизни кўринг. Тўғри фикр беринглар¸ соғлом фикр беринглар. Биз олаëтган пул уларга кетаëтган харажатдан кам. Етмаганини давлат қоплаб бераяпти. Буни тўғри етказиш керак.\nОзодлик: Худди шу фикрингизни айнан шу тарзда етказамиз.\n- Албатта. Ҳақиқат шунақа¸ дейди Ўзбекистон Олий таълим вазирлигининг контракт – шартнома бўйича таълимни мувофиқлаштирувчи идораси мутасаддиси.\nМутасадди билан суҳбатдан ўқиш нархларининг яқин орада ошажагини билвосита тушуниб етдик.\nҚизини контракт асосида ўқитаëтган Ғайратбек ҳам ҳали ошган нархда ҳақ тўламагани ва “кейинги тўлаганингизда¸ кўпроқ тўлайсиз” деган гапни эшитганини айтади.\n- Оширади¸ деган гап бор экан. Ошгани йўқку¸ энди ошармиш¸ дейди Ғайратбек.\nЎзбекистон Олий ва ўрта махсус таълим вазирлигининг расмий веб-сайтидан олинган маълумотга кўра, 2008-2009 ўқув йилида бакалавриатга 58 минг ўрин ажратилган, улардан 40 мингги пулли-шартнома асосида қабул қилинган.\nЎзбекистон Олий таълим вазирлиги мулозимига кўра¸ талабаларга улардан олинган ҳақдан кўра кўпроқ харажат қилинмоқда.\n- Албатта¸ тўлов қиймати ўзи харажатдан келиб чиқиб белгиланадида. Бутун ривожланган давлатларни сиз кўринг¸ уларнинг тўлаëтган пули билан бизникини солиштиринг¸ дейди Ўзбекистон Олий таълим вазирлиги мулозими.\nДунëда бирорта давлатда контракт асосида ўқиëтган талабага стипендия бермайди¸ биз эса берамиз¸ дейди суҳбатдош.\nСуҳбатдошга кўра¸ Ўзбекистон талабаларидан келиб тушадиган пул маблағлари устидан назоратни Олий ва ўрта махсус таълим вазирлиги Вазирлар маҳкамаси билан бирга олиб боради. Ҳар йили ўқув йили охирида вазирлик шартномаларнинг тасдиқланган ставкаларини қайта кўриб чиқади, қайта ҳисоб-китоб ўтказиб¸ Вазирлар маҳкамасига тўлов пулини қанчага кўтариш бўйича таклиф беради.\nАйни пайтда www.ferghana.ru нашри ўзбек талабаларидан олинган пуллар таълим сифатини яхшилашига сарфланмаяпти¸ деб ëзди.\nХоразмлик Ғайратбек икки-уч йилдан бери пул тўлаб¸ фарзандини олийгоҳда ўқитади. Бу суҳбатдошимиз¸ шу икки йил ичида нарх ҳам ошди ва оз бўлса ҳам таълим сифати ошди¸ деб фикр билдирди.\nҒайратбек: Бир соат ҳам қолдира олишмайди. Ҳаммаси отработка қилиниши керак. Пахтадан қолган кунлар учун ҳам ҳозир дарс ўтишаяпти. Пахтага боришгани учун ҳозир қўшимча дарс ўтилаяпти. Шунинг учун дарслар чўзилиб 5 июлгача дарс бўлади дейишаяпти.\nИмтиҳонларни компютерда топширишаяпти. Кеча ҳам¸ бугун ҳам компьютерда имтиҳон топшириб келди. Баҳосини ўша жойнинг ўзида компьютернинг ўзи айтади.\nОзодлик: Олийгоҳда ўқиëтган фарзандингиз учун бир йилда қанча пул тўлайсиз?\n- Қизни ўқитишнинг бир йиллик харажати бир ярим-икки миллионга боради¸ дейди Ғайратбек.\nИқтисодий қийинчилик даврида ўқиш нархининиг ҳам ошажаги бизни ташвишга солмоқда¸ дейди Ғайратбек.\n- Ўзи кризис ëмон бўлиб турибди. Бозорда савдо йўқ. Тўйлар ҳам камайиб кетди. Россиядаги кризис бу ерга ҳам келди. Контракт пулини оширишгани одамларга қийинчилик туғдираяпти¸ дейди Ғайратбек.


Она алласида меҳр мужассам\nАлишер Навоий номидаги Наманган вилояти мусиқали драма ва комедия театрида алла ижрочилари кўрик-танловининг республика босқичи ўтказилди.\nАйтиш керакки, алла — оғзаки ижодиётимизнинг ўзига хос тури бўлиб, халқимиз маънавий ҳаётининг ажралмас бўлаги ҳисобланади. Унинг тарбиядаги аҳамияти беқиёс. Яъни алла мурғак қалбда меҳр-оқибат, инсонпарварлик, ватанпарварлик каби фазилатларни шакллантиради.\nМамлакатимизда аллани моҳирона куйлаган хонандалар кўп. Уларнинг орасида Ўзбекистон Республикаси халқ артисти Ҳабиба Охунова ижроси алоҳида ажралиб туради. Ёш санъаткорлар орасида устоз йўлидан бориб, у бошлаган усулни давом эттиришга -астойдил интилаётганлар ҳам талайгина.\nЎзбекистон Республикаси Маданият ва спорт ишлари вазирлиги Халқ ижодиёти ва маданий-маърифий ишлар республика илмий-методика маркази ташаббуси билан “Олтин мерос” халқаро хайрия жамоат фонди, Республика “Тасвирий ойина” ижодий уюшмаси ҳамкорлигида ташкил этилган мазкур тадбирнинг биринчи босқичи Қорақалпоғистон Республикаси, вилоятлар ва Тошкент шаҳрида ўтказилди.\nОналарга юксак эҳтиром кўрсатиш, миллий анъана ва урф-одатларимизни ёшлар орасида кенг тарғиб қилиш, алла айтиш санъатини чуқур ўргатиш мақсадида уюштирилган ушбу танловнинг ҳал қилувчи босқичида ҳар бир ҳудуддан икки нафардан вакил қатнашди. Улар аллани театрлаштирилган саҳна кўринишлари орқали жонли ижрода куйлашди.\nЯкунда Наманган вилоятидан Сарвиноз Сотволдиева, навоийлик Хумора Муҳаммадқулова биринчи ўринни эгаллашди. Андижонлик Зиёда Абдиева, -самарқандлик Гўзал Ибрагимова иккинчи, Қорақалпоғистон Республикасидан Гулнур Мамбетназарова, Хоразм вилоятидан Дилбаржон Бектурдиева ва бухоролик Машҳура Раҳматова эса учинчи ўринга муносиб, деб топилди.\nўолиб ва совриндорларга ташкилотчиларнинг диплом ҳамда эсдалик совғалари топширилди.\nРакетка, коптокча ва корт. Ушбу тушунчалар «Туманли Альбион»да асос солинган, бугунги кунга келиб энг оммабоп ва нафосатли спорт турига айланган теннисни англатади.\nТеран идрок, тезкор ҳаракат, аниқ зарба\nСизга айтсам, боксчи бўлиш болалигимда хаёлимга ҳам келмаган. Отам спорт билан шуғуллансин, дея Чирчиқ олимпия захиралари коллежининг футбол йўналишига олиб бордилар.\nЧоп этилган бўлим: СПОРТНИНГ СИРЛИ ОЛАМИ


БУГУНГИ КУНДАГИ МАСЪУЛИЯТ – .:: Xadicha.uz\nБУГУНГИ КУНДАГИ МАСЪУЛИЯТ\nАллоҳ таолонинг мавжудлиги, ягоналигига ва Унинг неъматлари ҳақидаги мазкур оятларга назар солсак, уларда калбларни ларзага солувчи, ҳисларни уйғотувчи, ақлни мунаввар қилувчи, инсонни ягона Холиқнинг борлигига, Унинг ягоналигига иймон келтиришга чорловчи, сон-саноқсиз неъматларни тан олиб, уларга шукр қилишга ундовчи баёнот ва ишоратларни кўрамиз.\nИнсонлар Аллоҳ таоло бу улкан борлиқда яратган осмону ер ҳамда улардаги мавжуд нарсалар, қуруқлигу-денгиз ҳамда улардаги мавжуд нарсалар, махлукотлар, ҳайвонотлар, набототу жамодотлар ҳакида тафаккур юритиши лозим.\nҲа, ушбу ривожланиш асрида инсонга юкланган масъулият жуда ҳам улкандир. Бу асрда яшаётган инсон ҳушёр ва ҳаракатчан бўлмоғи, аввалгидан кўра кўпроқ илмларни ўзида жам қилмоги, шунингдек, аввалгидан кўра кўпроқ маданиятга ҳам эга бўлмоғи лозим.\nЭътироф этиш керакки, бугунги кунда инсон борлиқнинг ҳакиқатини англаб етиш учун етарли воситаларга эга бўлди. Ақл юритиб, борлиқдаги сиру асрорларни ўрганган ҳар кандай инсонда ўз Роббини, Унинг илоҳий сифатларини билиш ва Унга янада кўпрок иймон келтириш имкони ҳам бор. Ушбу чексиз борликни ўрганиш, ҳайвонот оламидаги ва табиатдаги ажойиботларни англаш орқали инсон ўзлигини ҳам англайди.\nЙигирманчи асрда яшаётган инсоннинг ўз Парвардигори ва ўз виждони олдидаги масъулияти аввалги аждодларининг масъулиятига қараганда улуғ ва нозикроқдир.\nАйтмоқчимизки, йигирманчи аср кишиси борлиқни яратган Холиқни яхши танимоғи, У Зотнинг борлигига, Унинг ягоналигига, тоат-ибодати вожиблигига шак-шубҳасиз иймон келтирмоғи лозим. Акс ҳолда унинг сурати инсону, сифати ва сийрати инсон бўлмайди. Балки у ўз залолати ила ҳайвондан ҳам пастроқ бўлади. Чунки ҳайвон ҳам ўзининг махлуқ эканини, ибодатга сазовор Холиқи борлигини сезади. Биз бу ҳақиқатни ушбу китобнинг кейинги бобларида исботлаб берганмиз. Аллоҳ таоло залолат аҳлини ақлсизлик ва жаҳолатда айблагандир:\nأَمۡ تَحۡسَبُ أَنَّ أَكۡثَرَهُمۡ يَسۡمَعُونَ أَوۡ يَعۡقِلُونَۚ إِنۡ هُمۡ إِلَّا كَٱلۡأَنۡعَٰمِ بَلۡ هُمۡ أَضَلُّ سَبِيلًا(٤٤ )\n“Ёки уларнинг кўплари тинглай олурлар ёки ақл юрита олурлар, деб ҳисоблайсанми? Улар чорва кабидирлар, холос. Балки улар яна ҳам йўлдан адашганроқдирлар” (Фурқон сураси, 44-оят).\nوَلَقَدۡ ذَرَأۡنَا لِجَهَنَّمَ كَثِيرٗا مِّنَ ٱلۡجِنِّ وَٱلۡإِنسِۖ لَهُمۡ قُلُوبٞ لَّا يَفۡقَهُونَ بِهَا وَلَهُمۡ أَعۡيُنٞ لَّا يُبۡصِرُونَ بِهَا وَلَهُمۡ ءَاذَانٞ لَّا يَسۡمَعُونَ بِهَآۚ أُوْلَٰئِكَ كَٱلۡأَنۡعَٰمِ بَلۡ هُمۡ أَضَلُّ أُوْلَٰئِكَ هُمُ ٱلۡغَٰفِلُون(١٧٩)\n“Батаҳқиқ, жаҳаннам учун кўплаб жин ва инсларни яратиб қўйдик. Уларнинг қалблари бор-у, у билан англамаслар. Кўзлари бор-у, у билан кўрмаслар. Қулоқлари бор-у, у билан эшитмаслар. Ана ўшалар чорвалар кабидирлар. Балки янада адашганроқдирлар. Ана ўшалар – ўзлари ғофиллардир” (Аъроф сураси, 179-оят).\nШоядки, юкоридагилар орқали биз инсонларга Аллоҳни таниш ва Унга иймон келтириш инсон табиатига ва соғлом ақлга мос эканини тушунтира олган бўлсак. Шунинг учун ҳам инсон ўзининг виждони ила уни йўқликдан яратган Холиқи борлигига ишонади ва Унга иймон келтиради. Чунки инсон ҳар бир нарсанинг, ҳатто жуда содда нарсаларнинг ҳам яратувчиси борлигини яхши билади.\nМисол учун, чиройли курсини кўрганида уни бу шаклда ясаган дурадгорни эслайди. Кўркам уй ёки қасрни кўрганида эса уларни шу шаклда қурган одам ҳақиқий уста эканини англайди. Ана шу тарзда фикр юритиб, ҳар бир нарсанинг ўз яратувчиси борлигини англаб етади.\nАллоҳ таоло инсонга турли неъматларни берган. Инсон эса ўз хаёти учун зарур бўлган турли асбоб ва ашёларни кўриб, фикр қилмоқ мажбуриятидадир. Буларнинг ҳаммаси Аллоҳ таоло хар бир нарсага Қодир, бандаларига меҳрибон Зот эканига далолатдир. Ушбулар орқали ҳам инсон ўз Роббининг мавжудлигига, ягоналигига иймон келтиради. Унинг қудрати, лутфи ва меҳрибонлигига тўла ишонади. Ундан бошқага ибодат қилиб бўлмаслигини тушунади. Ўз-ўзидан “Фақат Сенгагина ибодат қиламиз, фақат Сендангина ёрдам сўраймиз”, дея Аллоҳга нидо килади. Шу тарзда тўғри йўлга, ҳидоятга киради. Инкор килиб бўлмайдиган Ҳаққа қовушади.\nslayd М. Саиджалолова\t2020-03-11


Тинчлик хотиржамлик-улуғ неъмат – oliymahad.uz\nТинчлик хотиржамлик-улуғ неъмат\nШундай экан тинчликни асраб авайлаш ҳар бир мўмин мусулмонни зиммасидаги бурч бўлиши билан бир қаторда Пайғамбарларнинг суннати ҳамдир.\nПайғамбаримиз Муҳаммад (соллаллоҳ алайҳи ва саллам) муборак ҳадиси шарифларида марҳамат қилиб айтадилар:\n.ابن عباس رضي الله عنهما، قال: قال النبي صلى الله عليه وسلم: (نعمتان مغبون فيهما كثير من الناس: الصحة والفراغ\n“Икки неъмат борки, кўпчилик инсонлар унинг қадрига етмайдилар. У хотиржамлик ва сиҳат саломатликдир”.\nЯна бир ривоятда, Расули акрам (соллаллоҳу алайҳи васаллам) дедилар: “Ким оиласи тинч, танаси саломат ва ҳузурида бир кунлик таоми бор ҳолда тонг оттирса унга дунё тўлиғича берилибди” (Имом Бухорий ривояти).\nЭътибор қилинг, пайғамбаримиз (соллаллоҳу алайҳи васаллам) биз кўпинча эътибор бермайдиган, аслида ўта муҳим бўлган уч нарсани эслатяптилар: тинчлик, саломатлик ва моддий таъминот. Аллоҳ Таолога ҳамдлар бўлсин, бугун тинч ва обод юртимизда барчамиз бу неъматларга эгамиз. Уни сақлаш Ватан ва келажак авлодлар олдидаги бурчимиздир.\nҲар бир инсон яшаши, Аллоҳга хотиржам ибодат қилиши, ишлаши учун тинчлик даркор. Ривоятларга кўра, Харим Наимдан Ҳажжож ибн Юсуф сўради: “Неъмат нима?” У “Тинчлик, чунки мен ҳавфсираган кишининг ҳаётидан манфаатланганини кўрмадим”, деб жавоб берган экан.\nХозирги кунда дин ниқобидаги турли бузғунчи оқим ва фирқалар мамлакатдаги тинчлик, осойишталик, миллатлар ва динлар ўртасидаги аҳилликка раҳна солиш мақсадларидан қайтишгани йўқ. Бу эса ҳар биримиздан доимо хушёрлик ва огоҳликни, ёшлар тарбиясига масъулият билан ёндашишни, уларнинг диний билими ва саводхонлигини тинмай ошириб боришни, шу йўл билан улар қалбини четдан бўлаётган барча хуружлардан қатъий ҳимоя этишни талаб этади.\nСўзимизни Пайғамбаримиз соллаллоҳ алайҳи васаллам Анас ибн Молик розияллоҳу анҳуга айтган насиҳатлари билан якунлаймиз. “(Эй, Анас!) Аллоҳ таолодан дунё ва охиратда тинч ва омонда бўлишни сўрагин. Зеро, сенга дунё ва охиратда тинч ва омонда бўлиш берилса, нажот топибсан” дедилар (Имом Термизий ривояти).\nДемак шундай экан, Яратгандан бир-биримизга тинчлик, амният, хотиржамлик тилайлик! Аллоҳ таоло тинчлик-осойишталигимизни ҳамиша барқарор айласин. Жаннатмакон юртимизни тинч, меҳнатсевар халқимиз ҳаётини янада фаровон айласин!\nАндижон вилояти Чинор жоме масжиди имом-хатиби\n1006010cookie-checkТинчлик хотиржамлик-улуғ неъматno\nОлдингиСиз бу кишига қизингизни беряпсизми?КейингиТошкент ислом институтида “Миллий-маънавий қадриятлар” мавзусида суҳбат бўлиб ўтди


Аллоҳнинг муҳаббатидан яхши неъмат йўқ - Hidoyat.uz\nАллоҳнинг муҳаббатидан яхши неъмат йўқ\nАсосий саҳифа Мақолалар Аллоҳнинг муҳаббатидан яхши неъмат йўқ\nЧоп этилди Avgust 23, 2019 Аллоҳнинг муҳаббатидан яхши неъмат йўқda fikr bildirishni o'chirish\nКим Аллоҳга муҳаббати борлигини даъво қилса, бу даъвонинг тўғри ёки нотўғрилигига ҳукм Пайғамбар соллаллоҳу алайҳи ва салламга эргашишига қараб чиқарилади. Агар у Расулуллоҳ соллаллоҳу алайҳи ва саллам суннатларига эргашса, даъвоси тўғри, эргашмаса, тўғри эмас. Расулуллоҳ соллаллоҳу алайҳи ва салламга эргашиш ҳар бир бандага битмас-туганмас бахту саодат келтиради. У бу дунёда ҳам, охиратда ҳам ҳузур-ҳаловат топади. Зеро, мўмин киши учун Аллоҳнинг муҳаббатидан ҳам яхшироқ бахт-саодат борми! Бунинг устига, Аллоҳ таоло унинг гуноҳларини мағфират қилса!\nБу муҳаббат шундай бўлиши лозим, токи, қалбларимиз ҳеч кимни ундан-да кучлироқ севмасин, гарчи улар бизга энг яқин инсонлар – фарзандларимизу, ота-оналаримиз бўлса ҳам. Бундан ҳам кўра, Аллоҳнинг элчисини ўзимиздан ҳам ортиқ яхши кўришимиз керак .\nҚобилиятни тўғри сарфлаш, ривожлантириш


Чегарадош давлатлардан қанча миқдордаги товарларни олиб кириш мумкин?\nЧегарадош давлатлардан қанча миқдордаги товарларни олиб...\n24.12.2017 15:45 1 959\n«Қозоғистон Республикасига қариндошларимникига борганимда ўз эҳтиёжим учун қанча миқдордаги товарларни Ўзбекистонга олиб киришим мумкин?»\nЎзбекистон Республикаси Президентининг «Жисмоний шахслар томонидан истеъмол товарларини олиб киришни тартибга солиш чора-тадбирлари тўғрисида»ги қарорига кўра, жисмоний шахслар томонидан Республикамиз ҳудудига товарларни божсиз олиб келиш бўйича нормалар белгиланган бўлиб, унга кўра чегарадош давлатлардан, яъни Қозоғистон, Туркманистон, Қирғизистон, Афғонистон ва Тожикистон Республикаларидан 10 АҚШ доллари миқдорида, чегарадош бўлмаган давлатлардан 1000 АҚШ доллари миқдорида ўз эҳтиёжи учун товарларни божсиз олиб кириш мумкин.\nМазкур меъёрлардан ортиқча миқдорда товарлар олиб кирилганда белгиланган тартибда божхона тўловлари тўланади. Бу ҳақда Ўзбекистон Республикаси Адлия вазирлигининг ахборот канали хабар қилди.\nҚирғизистон чегара божхона\nҲуқуқ 10/04, 05:42


«Саховатли инсонлар» хайрия лойиҳаси Андижондаги эҳтиёжманд оилаларга эҳсон тарқатди\n09:21 / 12.06.2020\nЎзбекистонда ҳам карантин жорий этилгач, моддий томондан қийин ҳолатда қолган оилалар ҳолидан хабар олиш ва уларга кўмак бериш мақсадида тадбиркорлар ва фаоллар томонидан хайрия лойиҳалари ташкил этиб келиняпти.\nФарғона вилояти Марғилон шаҳрида ташкил этилган «Саховатли инсонлар» хайрия лойиҳаси бугунги кунгача кўплаб моддий ёрдамга муҳтож ватандошларимизга эҳсонларни етказиб бериш йўлида хизмат қилиб келмоқда.\nЛойиҳа доирасида шу кунга қадар Марғилон, Қўқон ва Фарғона шаҳри, Қўштепа, Олтиариқ, Ёзёвон, Фарғона ва Риштон туманлари, қолаверса Aндижон ва Наманган вилояти бўйлаб жами 5 мингдан зиёд оилаларга озиқ-овқат маҳсулотлари етказиб берилди.\nАндижонга ташриф буюрган Aбдуғаффор Эргашев бошчилигидаги гуруҳ аъзолари вилоятнинг Олтинкўл, Асака ва Булоқбоши туманидаги ижтимоий ҳимояга муҳтож хонадонларга 12 турдаги озиқ-овқат маҳсулотлари жамланмасидан иборат эҳсонларни тарқатдилар.\nОлтинкўл туманидаги ёрдамга муҳтож кўзи ожиз Тамарахон Абдувалиева, эгизак фарзандлари билан зориқиб яшаётган Вилоятхон Хасановалар хонадонида бўлиб, уларга зарур озиқ-овқат маҳсулотлари берилди.\nАсака туманида яшовчи ногирон Адҳамжон Норалиев, Булоқбоши тумани «Тинчлик» маҳалласидаги бемор Мухторжон ота Эргашевлар эҳсон совғаларини олгач, мурувватли инсонларни чин дилдан дуо қилдилар.\n«Саховатли инсонлар» лойиҳаси томонидан Асака, Олтинкўл ва Булоқбоши туманларидаги жами 100та хонадон ҳолидан хабар олинди.\nЛойиҳа ташкил этилганидан буён кўплаб саховатли инсонларнинг моддий ва маънавий кўмагида ўз фаолиятини давом эттириб келмоқда.\nAзизлар, саховатли инсонлар! Эҳсон лойиҳасига сиз ҳам ўз ҳиссангизни қўшишингиз мумкин. Қилган эҳсонларингиз водий вилоятларидаги ёрдамга муҳтож оилаларга етказилади. Саховатингиз кўплаб оилаларга қувонч ва куч беришини унутманг. Яхшилик қилишдан чарчаманг, азиз ватандош.\n«Саховатли инсонлар» эҳсон лойиҳаси ҳақида батафсил маълумотни Telegram`даги MehrMargilon гуруҳидан олиш мумкин.\n8600 3104 8392 1268\nТелефон: +998904070307 (Муҳаммадазиз Тоиров)


Коммуналчиларнинг масъулиятсизлиги оқибатида Тошкентда бир қатор ЙТҲлар содир бўлди\n08:44 / 05.11.2015\nЎзбекистон Мудофаа вазирлиги госпиталидан Тошкент Лак-бўёқ заводигача бўлган йўл коммунал хизматлари олиб бораётган таъмирлаш ишлари сабабли ҳайдовчилар учун хавфли бўлиб қолди, деб ёзмоқда 12news.uz интернет нашри. Ушбу қисмда бир неча кун ичида бешта енгил машина аварияга учради.\nИжтимоий тармоқлар фойдаланувчиларининг ёзишича, собиқ Грузия элчихонаси биноси рўпарасида чуқурлиги тахминан 8-10 метр бўлган 6х20 ҳажмли ўра кавланган.\n“Ҳайдовчиларни огоҳлантирувчи ҳеч қандай белги қўйилмаган! Бу ўрага қулаб тушмаслик учун бетон тўсиқларга бориб урилган бешинчи машина!\nЗарба шунчалик кучлики, бетоннинг бир бўлаги учиб кетган, кейин эса дарахтга урилган! Йўловчи қаттиқ жароҳат олган, уни оғир ҳолда шифохонага олиб кетишди... Бугун “Волга” куппа-кундуз куни, ёмғир ёғмаётган вақтда ўрага қулаб тушган эди...”, деб ёзди фойдаланувчилардан бири.


Биологлар Ерда энг узоқ яшовчи жониворни аниқлашди\n23:55 / 18.07.2017\n"Escarpia laminata чувалчангларининг айрим турлари 250 йилгача умр кечиради ва тирик жонзотлардан бирортаси ўтмаган ёш чегарасини ортда қолдиришади. Ушбу турнинг энг узунларининг ёшини ўлчашдаги хатоликлар ҳисобга олинганда улар бундан ҳам кўпроқ яшаши мумкин", — деган Филадельфия (АҚШ)даги Тепмл университети ходими Аланна Дуркин.\nШу пайтга қадар қуруқлик ва денгизда энг узоқ умр кўрувчилар сифатида — Гренландия китлари (баъзилари 200 йилдан ортиқ умр кўради) ва Галапагос тошбақаларидир (уларнинг айримлари 250 йилгача ҳаёт кечиради) баҳоланаётган эди. Бундан ташқари, Арктиканинг Arctica islandica чиғаноғи, ҳозирги ҳисоб-китобларга кўра 500 йилдан кўпроқ яшайди.\nОлимлар уларнинг узоқ умр кўришига нима сабаб бўлиши, улар саратон ёки бошқа турдаги хавфли касалликлар билан хасталанадими-йўқми, деган саволларга жавоб топиш мақсадида илмий изланишлар олиб боришади.\nEscarpia laminata чувалчангларининг айримлари 50-60 сантиметрга етади. Олимлар улар ушбу умуртқасизларнинг қанчалик тез ўсишини аниқлашди. Бир йиллик кузатувлардан маълум бўлишича, Escarpia laminata жуда секин ўсади, яъни йилига ярим миллиметр. Шунга кўра, энг узунларининг ёши 300 йилдан ошади, дейиш мумкин.


Архивы устувор | KITAB.UZ\nКоронавирусга қарши вакцинани олиш учун Ўзбекистон устувор мавқега эга бўлади\nЎзбекистон Соғлиқни сақлаш вазири Алишер Шодмонов ва Корея Республикаси Соғлиқни сақлаш ва ижтимоий таъминот вазири Пак Нинг Ху ўртасида телефон орқали мулоқот бўлиб ўтди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди. Унда тиббиёт соҳасидаги ҳамкорликни янада кенгайтириш, шу жумладан, «COVID-19» қарши кураш борасида биргаликдаги саъй-ҳаракатларни кучайтиришБатафсил ўқинг\nПрезидент Шавкат Мирзиёев 4 июнь куни Тошкент шаҳрида янги йўл ва кўприк лойиҳаси билан танишди. Охирги уч йилда Тошкент шаҳрининг Сергели туманида 460 та кўп қаватли уй фойдаланишга топширилди. Шу даврда бу ерга 100 мингдан зиёд аҳоли кўчиб келиб, жами аҳоли 276 минг нафардан ошди. Бунинг натижасида, табиийки, инфратузилма тармоқларигаБатафсил ўқинг


Ўзбекистон $1 млрдли тўқимачилик маҳсулотлари сотиш бўйича шартнома имзолади - www.Voydod.net\n992928816096, komilusmonov, 11111, sanjar9698, King8882, Azizbekxamidov1411, Jalil_OFF, Goodboy23, panuha, Anktosling, klamportvimab, tuinarmangmab, Jaffardar, TangachSut, Kor-ShachPaf, Jamessoist, Saturassunk\nЎзбекистон $1 млрдли тўқимачилик маҳсулотлари сотиш бўйича шартнома имзолади\n16-17 октябрь кунлари Тошкентда бўлиб ўтган IX Халқаро Ўзбекистон пахта ватўқимачилик ярмаркаси якунларни сарҳисоб қилди. Ярмаркаякунлари бўйича 680 минг тоннадан ортиқ Ўзбекистон пахта толасини сотиб олиш бўйича шартномалар имзоланди.Мамлакатимизда ишлаб чиқарилган тўқимачилик маҳсулотларини етказиб бериш бўйича эса қиймати 1 млрд АҚШдолларидан зиёд миқдордаги шартномалар тузилди. Жаҳонбозорида Ўзбекистонда ишлаб чиқарилаётган пахта ва тўқимачилик маҳсулотларига талаб тобора ошиб бораётир.Шу боис, аввалги йиллардагидек, бу борада шартномалар тузиш жараёни давом этади. Ярмаркада ишбилармонларўртасида мустаҳкам йўлга қўйилган янги ҳамкорлик алоқалари шунга хизмат қилмоқда. Пахта теримини механизациялаштиришни кенгайтиришга катта эътиборберилмоқда. Ярмаркада «Тошкент трактор заводи» очиқ акциядорлик жамиятида ишлаб чиқариш йўлга қўйилганМХ-1,8 модернизацияланган пахта териш машиналари намойиш этилди. Жорий мавсумда мамлакатимиз пахтадалаларида фойдаланиш жуда қулай, ишончли, ҳосилнинг 90 фоизигача тўлиқ тера оладиган ва чет элда ишлабчиқарилган машиналарга нисбатан бир неча баробар арзон бўлган минг дона ана шундай такомиллаштирилганпахта териш машинаси ишлатилди. «Ўзэкспомарказ»нинг алоҳидапавильонида мамлакатимиз енгил саноати корхоналарининг ип, полотно, газлама, тайёр тикувчилик, трикотаж вашойи каби хилма-хил маҳсулотлари ҳам кенг намойиш этилди. Мазкур тармоқ жадал ривожланмоқда. Сўнгги уч йилдаяна 74 корхона ишга туширилиб, модернизация қилинди. Улар 131,2 минг тонна ип, 14 минг тонна трикотаж полотно, 42,8миллион дона тикувчилик-трикотаж ва 19,8 миллион дона пайпоқ маҳсулотлари, 16,4 миллион квадрат метр газламаишлаб чиқариш қувватига эга. Ўн минглаб янги иш ўринлари яратилди. Тармоқ корхоналарини модернизация қилиш,техник ва технологик қайта жиҳозлаш дастурига мувофиқ умумий қиймати 1,7 миллиард долларлик қатор инвестициялойиҳаларини амалга ошириш кўзда тутилган. Ярмаркамамлакатимиздаги кўплаб ишлаб чиқариш корхоналарига ўз ҳамкорлари доирасини янада кенгайтириш имкониниберди.


15:26 / 08.12.2016\nСингапурнинг Evolve компанияси эгаси Чатри Ситйодтон 100 нафар ходимининг Мальдив оролларида ҳордиқ чиқариши учун деярли 500 минг доллар тўлади. Бу ҳақда Daily Mail ёзмоқда.\nТадбиркор қўл остидаги ходимларга бундай совғани яхши ишлашгани учун тақдим этган. Уларнинг саъй-ҳаракати натижасида аралаш яккакурашлар бўйича мусобақалар ташкил этиш билан шуғулланувчи фирма даромади жорий йилда 2015 йил билан таққослаганда 30 фоизга ошган.\nСитйодтон ходимларининг йўл учун барча сарф-харажатларини ўз зиммасига олган. Уларнинг неча кун дам олиши ошкор этилмади. Хабарларга кўра, бизнесмен сўнгги беш йил давомида ходимларига бир неча бор шундай совға қилган – улар Индонезия ва Таиландда беш юлдузли меҳмонхонада яшаб, ҳордиқ чиқариб қайтишган.\nходим ҳордиқ Мальдив ороллари Чатри Ситйодтон\nДам олиш куни йўл қўйиладиган 11 хато


Жиддий тайёргарлик иш сифатини белгилайди — Uztransgaz\nЖиддий тайёргарлик иш сифатини белгилайди\nUztransgaz > Янгиликлар > Жиддий тайёргарлик иш сифатини белгилайди\nЁзнинг қуёшли, иссиқ тафти ортда қолиб, кузнинг салқин кунлари ҳам бошланиш арафасида. Бу мавсум тизимда хизмат қилаётган соҳа мутасаддилари учун ўзига хос “синов даври”, дейиш мумкин. Чунки, аҳоли турар-жойларини, ижтимоий соҳа ва ишлаб чиқариш объектларини мавсумдан беталофат олиб чиқиш масъулиятли ва муҳим вазифадир.\n“Ўзтрансгаз” акциядорлик жамиятида куз-қиш мавсумига тайёргарлик кўриш жараёнини тизимли йўлга қўйган бўлиб, аҳолини табиий ва суюлтирилган газ билан таъминлаш ишлари айни вақтда авжида.\nБиргина, Фарғона вилоятининг барча шаҳар ва туманларида авария ҳолатларини бартараф этишга 21 та тезкор ишчи гуруҳи жалб этилган. Албатта, жойлардаги камчиликларни ўрганиш, уларни ижобий ҳал этиш фуқароларнинг қишдан беталофат чиқишини таъминлайди.\nСир эмас, аввалги йилларда куз-қиш мавсумида газ таъминотида қатор муаммолар юзага келарди. Жорий мавсумда ҳудудлардаги газ қувурларини реконструкция қилиш ишлари сезиларли тезлашган. Ҳозирга қадар, 20,7 км газ қувурининг 13,96 км (67,5%) таъминланди. Қолган қисми 1 ноябрга қадар тугатилади.\nНазорат – иш сифатини яхшилайди, самарадорликни оширади. Соҳа вакилларининг ўз ишига масъулият билан ёндашишига туртки бўлади. Тизимдаги назорат тартибли йўлга қўйилгани, албатта, қувонарли ҳол.\nТайёргарлик жараёнида газ тақсимлаш қурилмаларини тафтиш қилиш ишлари ҳам талаб даражасида бажарилди. Истеъмолчига табиий газнинг узлуксиз ҳамда сифатли етказиб берилишида асосий восита бўлган газ қувурларини босим остида зичлигини синаш ва ҳаво ёрдамида тозалаш ишлари юқори даражада амалга оширилди. Йиллик ҳисоботга кўра, белгиланган режа амалда тўлиқ бажарилди.\nГаз қувурларини бўёқлаш ишлари ҳам юқори даражада амалга оширилди. Шу билан бир қаторда, ер ости газ қувурларининг ҳолати махсус асбоблар ёрдамида тўлиқ текширувдан ўтказилди. Демак, Фарғонада қиш “қишлигини қилолмайди”.


Ҳибсдаги қочқиннинг рафиқаси билан суҳбат\n“Озодлик” мухбири бундан бир ой муқаддам Қозоғистоннинг Олмаота шаҳрида ҳибсга олиниб, айни пайтда тергов изоляторида сақланаётган ўзбек қочқини Ҳасан Темировнинг турмуш ўртоғи Наргиза Жалолова билан суҳбатда бўлди.\nЭндигина 26 ёшни қаршилаган, аммо кўзлари ҳаёт мактабининг турли оғир синовларидан ўтган кекса аёлники каби жуда маюс ва ўйчан Наргиза билан суҳбат чоғида унинг ўз ёшига мос келмайдиган мулоҳазаларини пайқаш мумкин. Наргизанинг айтганлари унинг бундай ҳолати сабабларини ойдинлаштиргандек бўлди.\nҲасан Темиров 1999 ва 2004 йилларда Тошкентда юз берган портлашларга алоқадорликда айбланиб халқаро қидирувга берилганди. Наргиза бошдан кечирган даҳшатлар ана шу кунларга тўғри келади. Эрини топиб беришни талаб қилган Ўзбекистон ҳуқуқ-тартибот ходимлари уни инсон зотига мос бўлмаган ҳайвоний қийноқларга дучор қилганини айтади Наргиза.\nН.Жалолова: Қўрқинчли жойларга, узун залга киритди. Мен салом бердим, саломимга алик олмади. Кир, ифлос, қанжиқ, деб бир хонага итарди. Хона тўла эркаклар эди. Қўрқиб кетасиз, барзанги-барзанги одамлар, дадамдан ҳам катта. Рўмолингни ол, деди улар ҳам. Рўмолимни ололмайман дедим, улар ўзи олиб ташлади, қайтариб бермади. Эрингнинг қаердалигини айт деди, шундай ҳақоратладики, қўрқиб кетдим, чунки умримда бунақа нарсаларни кўрмаганман. Билмайман, дедим. Агар ўшандай қийналаётган пайтимда эримнинг қаерда эканини билганимда балким айтардим. 5 ларга олиб борган бўлса, эрталабгача мени тергов қилиб чиқишди. Биттаси сочимдан юлиб турди-да, бошимни кўтариб, иккинчиси ароқ қуйди оғзимга, сенлар, мусулмонлар, ароқ ичмайсанлар-ку деб. Сенлар чўчқа гўшти емайсанлар деб, оғзимга колбаса тиқишди. Қусиб юбордим. Уйда портлатгич моддалар бормиди, дейишди. Йўқ дедим, кейин улар мени столга чиқариб қўйиб, биттаси қўлимдан ушлаб турди, иккинчиси бўйнимдан, ичимга дубинка тиқишди, қийнашди шунақа қилиб.\nЭрининг буткул айбсиз эканини билдирган Наргиза юртидаги ҳуқуқ-тартибот ходимларининг қийноқлари ўша террактларда айбланган кишиларни қилмаган айбни бўйнига олишга мажбур қилганини таъкидлади.\nНаргиза Жалолова: Қарасам уларни дубинка билан урган. Оппоқ девор қора қонга бўялган. Сигаретлар босган. Ўша жўраларини ҳам шундай қийнаган, ўзим кўрганман қандай қийнаганини. Бир ой Қаршида олиб ўтиришди мени. Деворга қараб уларни урарди, мен қўшни хонада эшитардим. Ўша болаларнинг додлаганини эшитиб ўтирдим-да. Яна ўшаларнинг хонасини менга тозалатди. Қусган, қон хоналарни ювдиришарди менга. Ўша йигитларга ўтказилган тазйиқ оқибатида улар йўқ нарсаларни ҳам айтиб юборишган. Қилмаган ишини ҳам қилдим, деб юборган.\nНаргиза ҳам қилмаган ишини бўйнига олиб, балки бундай даҳшатли азобларни бошдан кечирмаслиги мумкин эди. Аммо у ўз эътиқодидан воз кечишни истамайди.\nНаргиза Жалолова: Мен қайтиб кета олмайман, Қуръонга ҳам келган ҳижоб. Худонинг синови бу дейман. Худо синаяпти мени дейман, шу қайтармикан динидан деб, синаяптимикин.\nДиний сабаблар билан юртида таъқиб қилинаётган ўзбек қочқини Ҳасан Темировнинг турмуш ўртоғи Наргиза Жалолованинг кечинмалари балки Ўзбекистондаги минглаб диндорлар бошдан кечирганларига ўхшаб кетар ва улар айнан ўзаро ўхшашликлари билан одам боласини даҳшатга солар. Бироқ бу даҳшатларга нуқта қўйилишига кафолат берадиган бирорта расмий йўқлигини айтади кузатувчилар.


Мактабни, болаларни, тарбияни эплаёлмаяпсизлар « Ўзбекистон Халқ Ҳаракати\n13 Nisan 2019 - 13:04 'да юкланди ва 1243 марта ўқилди.\nҚизим гап топиб келди. Мактабимизда яна бир фожиа юз берибди – 4 (тўрт) нафар 10-ўрис синф ўқувчиси (учи ўзбек, бири ўрис бола) 50 ёшлар атрофидаги кишини бошига темир билан уриб ўлдирибди!\nМактабдан қочган, дарс пайти мактаб орқасидаги кўчалардан бирида тўйиб ароқ ичган!\nМаст бўлиб олиб тўпалон қилаётган бўлса керак, йўлдан ўтиб кетаётган одам (ёнида хотини ҳам бўлган) уларни тартибга чақирган ва…\nҲозирги болаларни биласиз – натижа ўлим билан тугаган! Ҳалиги ўрис бола қўлига илинган темир билан одамнинг бошига урган!\n1) болалар одамнинг хотинини ҳам ўлдиришга ҳаракат қилишган;\n2) одамга ёрдам бериш ўрнига ўлигини яширишга уринишган;\n3) темир билан урган бола қочиб кетган, ҳозиргача топилмаган – излаб юришибди;\n4) воқеа куппа-кундузи, дарс пайти бўлган;\n5) болалар дарс пайти бемалол ароқ ичиб юрибди!\nБир пайтлар 69-мактабимиз энг намунали, кўрсаткичлари бўйича шаҳарнинг олди мактабларидан бўлган.\nҚизим рўмолли бўлгани учун бу ўқув йили бошида бир ҳафта мактабга боролмади. Охири ўзим ўртага тушдим. Формалию формасиз ходимлар, мактаб ва маҳалла маъмурияти ярим соатдан мўл каминани роса “тарбиялашди” – 666-қарорнинг моҳиятини “тушунтиришди”. Ҳолбуки, мактаб бўйича битта менинг қизим (балки яна биронта бордир) рўмолли эди холос! Ўшандан бери: “Рўмол ўрамайсан! Бўйнингга шарф ташламайсан! Оёғингдаги пайпоқ ҳам қора бўлмасин, оёқни кўрсатиб турадиган шаффоф бўлсин!” деб гап эшитганимиз эшитган.\nҚизларнинг бошидан рўмолини ечгунча болаларнинг таълими ва тарбияси билан шуғулланган яхши эмасми?!\nЭй халқ таълими мутасаддилари! Шунча воқелардан кейин ҳам кўзингиз очилмаяптими?!\nМактабни, болаларни, тарбияни ЭПЛАЁЛМАЯПСИЗЛАР!\nМамлакат бўйича мактаб ўқувчилари содир этаётган бунақа фожиали ҳодисалар санаб чиқилса, сизлар тутаётган йўл тўғри эмаслиги ойдин бўлади.\nҲали ҳам кеч эмас,\n1. 666-қарорни бекор қилинглар!\n2. Мактабларга исломий одоб-ахлоқ фанини киритинглар!\n3. Болаларни мачитлардан тўсманглар!\nДИҚҚАТ: Шу воқеа муносабати билан бир таклиф: “Мактабларимиз аҳволи” номида бир гуруҳ очиш керак. Ҳар ким ўзига яқин мактабларда бўлган, ўзи эшитган-кўрган воқеаларни ёзсин. Тўплаб, бонг уриш лозим. То давлатимизнинг иккала қулоғигача етиб борсин!\nБолаларимиз ўқиётган мактаблар ҳақида халқимиз ўзи қайғурмаса бўлмайди шекилли.\nYazıyı paylaş "Мактабни, болаларни, тарбияни эплаёлмаяпсизлар"\nO’zbekistonda maktab tizimi alloqachon izdan chiqib ketgan. O’qituvchilarning asosiy qismi ayollar. Maktabga borsang bu yerda to’la bandid bo’lmasa ham yarim bandid va manqurtlarni tarbiyalayapdi deb o’ylasan kishi. Sabab sistema to’la poraxo’rlashib bo’lgan, nomiga dars va tarbiya beriladi. Islomiy tarbiya yo’lga o’tilmas ekan bu maktablardan na bilimli na odobli bo’la chiqadi va ha demay ular xalqning boshiga, davlatning boshiga bir balo bo’ladi. Davlat bu masalaga yengil qaramasligi lozim.


Ўзбекистон қариялари яна бир рекорд ўрнатишди\n21:27 10 Июл 2020\n12:45 27.06.2018 Ҳавола олиш\nЎзбекистон оқсоқоллари пенсияга чиққандан сўнг узоқ яшаш бўйича МДҲ рекорди ўрнатишди.\nТОШКЕНТ, 27 июн – Sputnik. Ўзбекистонлик оқсоқоллар МДҲда энг узоқ умр кўрувчи пенсионерлар экан, деб хабар қилмоқла Nuz.uz нашри.\nСтатистик маълумотларга кўра, Ўзбекистонда ўртача умр узоқлиги аёллар учун 75 ёш, эркаклар учун 69,7 ёшни ташкил қилади.\nШавкат Мирзиёев: Нуронийларни эъзозлаган кам бўлмайди\nМутахассислар ушбу ёшдан нафақага чиқиш ёшини олиб ташлашди. Ўзбекистонда бу эркаклар учун 60 ёш, аёллар учун 55 ёш. Натижада ўзбекистонлик онахонлар пенсия ҳисобига ўртача 20 йил, отахонлар - 9,7 йил яшаши маълум бўлди. Нафақахўрларнинг умумий ёши эса – 29,7 ёшни ташкил қилиб, МДҲда энг юқори натижа бўлди.\nРоссияда ушбу кўрсатгичлар 29,6 ёшни ташкил қилди: аёллар учун 23,2 ёшни, эркаклар учун эса 6,4 икки ёшни ташкил қилди.\nУчинчи ўринни эгаллаган Беларусда нафақахўрларнинг умумй ёши 27 ёшни ташкил қилди. Аёллар учун 21 ёш ва эркаклар учун – 6 ёш.\nҚозоғистон рейтнингнинг энг пастки қаторидан ўрин олди. Бу ерда нафақахўрларнинг умумй ёши 16 ёшни ташкил қилди. бу ерда эркаклар умр узоқлиги ўртача 67 ёш, аёллар – 75 ёшни ташкил қилади. Нафақага чиқиш ёши эса барча учун бир хил – 63 ёш.


13:22 26.06.2020 (Янгиланган 13:30 26.06.2020)\n“Ўзбекистон Республикасида “Фольксваген” енгил тижорат автомобиллари ишлаб чиқаришни ташкил этиш лойиҳасини амалга ошириш чора-тадбирлари тўғрисида” президент қарори қабул қилинди.\nТОШКЕНТ, 26 июн — Sputnik. “Ўзбекистон Республикасида “Фольксваген” енгил тижорат автомобиллари ишлаб чиқаришни ташкил этиш лойиҳасини амалга ошириш чора-тадбирлари тўғрисида” президент қарори қабул қилинди.\n- бозорни ўрганиш ҳамда маркетинг таҳлилини ўтказиш мақсадида “Фольксваген” ва “Шкода” маркаларидаги тайёр автомобилларни етказиб беришни ташкил қилиш;\n- Компаниянинг юқори малакали мутахассисларини жалб қилган ҳолда “Жиззах автомобиль заводи” МЧЖ ходимларини йирик узелли автомобилларни йиғиш бўйича ўқитишни ташкил этиш;\n- “Фольксваген Кедди” моделини йирик узелли йиғишни ташкил этиш мақсадида бутловчи қисмларни етказиб бериш;\n- мамлакатнинг барча ҳудудларида дилерлик тармоғи ва сервис хизматларини кўрсатиш станцияларини ташкил этиш.


Японияда мусулмонлар сони кўпаймоқда\nСўнгги ўн йил ичида Японияда мусулмонлар сони кўпайиб бормоқда. Бу ҳақда theislamicinformation.com сайти хабар берди. 2010 йилги статистик маълумотларга кўра, Японияда мусулмонлар сони 110 мингга етган. 2019 йил охирига бориб ушбу кўрсаткич тахминан 330,000 га етди ва яна 50,000 япониялик исломни қабул қилиши кутилмоқда.\nБундан ташқари, мамлакатда мусулмонлар учун 110 та масжид фаолият юритмоқда.\nШунингдек, бугунги кунда мусулмонлар сони бутун дунё бўйича тез суръатлар билан ўсиб бормоқда. 2050 йилга келиб, мусулмонлар сони тахминан 2,9 миллиард кишига етиши, бу эса ўз навбатида ер юзидаги мусулмонларнинг 26 фоизини ташкил этади.\nАйни пайтда Японияда турли давлатлардан келган мусулмонлар 120 минг, доимий равишда истиқомат қилувчилар сони эса ўн мингтани ташкил этади.\nУшбу давлатда аксарият мусулмонлар Токио, Чукип метрополитан зонаси ва Кинки тумани каби шаҳар ҳудудида яшайдилар.\nКиритилди: 06:00 22.01.2021. Ўқилди: 3103 марта. Фикрлар сони: 0 та.


Ўзбекистон волонтёрлари ассоциацияси ташкил этилди - UzNews.uz\nҚонун билан давлат органларига волонтёрлар билан ижтимоий шериклик тўғрисида шартномалар тузиш имконияти берилди.\n2020 йил 4 декабрь куни Адлия вазирлиги томонидан “Ўзбекистон волонтёрлари ассоциацияси” давлат рўйхатидан ўтказилди.\nАссоциациянинг асосий мақсади волонтёрлик фаолиятини ташкил этишга қаратилган фуқаролик ташаббусларини ривожлантириш, инсонпарварлик, бағрикенглик ҳамда ҳамжиҳатлиликни қўллаб-қувватлаш ҳамда волонтёрларнинг ҳуқуқ ва манфаатларини ҳимоя қилишдан иборат.\nВолонтёрлик бу ҳар қандай шахсларнинг манфаатларини кўзлаган ҳолда бепул ва ихтиёрий амалга оширилади. Бугунги кунда 80 дан ортиқ мамлакатларда йирик профессионал волонтёрлик ташкилотлари мавжуд. Кўнгиллилар сектори жамиятнинг ижтимоий-иқтисодий ривожланишининг муҳим таркибий бўлагини ташкил этади.\nЎзбекистонда ҳам волонтёрлик фаолиятини янада қўллаб-қувватлаш мақсадида, “Волонтёрлик фаолияти тўғрисида”ги Қонун қабул қилинди.\nУнга кўра, волонтёрлик орқали кам таъминланганларга, кўп болалиларга, бошпанасизларга ёрдам кўрсатиш, беморларни, ногиронлиги бўлган шахсларни, қарияларни парваришлаш, спорт, маданий ва бошқа тадбирларни ташкил этишга кўмаклашиш ҳамда бошқа усулларда хайрия ишларини амалга ошириш мумкин.\nҚонун билан давлат органларига волонтёрлар (волонтёр гуруҳлар, волонтёр ташкилотлар) билан ижтимоий шериклик тўғрисида шартномалар тузиш орқали уларни қўллаб-қувватлаш имконини берди.\nЭслатиб ўтамиз, бугун, 5 декабрь – “Халқаро волонтёрлар куни” ҳисобланади.\nАввалроқ, Тошкент шаҳри ҳокими Жаҳонгир Ортиқхўжаев пойтахт ёшлари билан учрашганида бир гуруҳ ёшлар томонидан Ўзбекистондаги бутун волонтёрларни йиғиб Волонтёрлар ассоциацияси ёки федерацияси очиш таклифи берилганди. Жаҳонгир Ортиқхўжаев ушбу таклифни яхшилаб ўйлаш кераклиги, енгил ўйлайдиган нарса эмаслигини айтганди.\nБунинг ортидан Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов Тошкент шаҳар ҳокимининг билдирган фикрига муносабат билдирганди.


Яна бир гап. Ўша пайтларда Президент атрофида давлатга виждонан хизмат қиламан, деган одамлар камайиб кета бошлади: номаъқул одамлар кўпайиб, ҳаммаси бир мафия бўлиб қолди. Мундоқ ўйласангиз, Президентни ёмон дейдиган одам мен бўлишим керак эди. Ўша пайтда, Сен билан ишламайман дея кетганимча ўттиз йилдан буён ҳалиям ишламайман. Ҳеч кимнинг одами ҳам бўлмаганман.\nКиритилди: 20:30 15.05.2019. Ўқилди: 1082 марта. Фикрлар сони: 0 та.


“Samarkand Half Marathon” sport turizmini rivojlantirishga hissa qo‘shuvchi xalqaro sport brendiga aylandi\n“Samarkand Half Marathon” спорт туризмини ривожлантиришга ҳисса қўшувчи халқаро спорт брендига айланди\nСамарқанд шаҳрида “Samarkand Half Marathon 2020” доирасида шаҳар ва клублар ўртасидаги ўтказилган мусобақаларнинг якунлари сарҳисоб қилинади.\nМусобақа учун умумий старт 1 ноябрь куни берилган бўлиб, 16 ноябрга қадар давом этди.\n17 ноябрь куни бўлиб ўтган матбуот анжумани доирасида ташкилотчилар томонидан марафон натижалари сарҳисоб қилиниб, тадбирнинг миссияси ва мақсадлари, вазифаларнинг қандай амалга оширилиши тўғрисида батафсил маълумот берилди ҳамда ғолиблар эълон қилинди. Ғолиблар яриммарафон ташкилий қўмитаси раиси, Бош вазир ўринбосари Азиз Абдуҳакимов томонидан тақдирланди.\n“Виртуал югуришнинг умумий статистикасига кўра, марафонда иштирок этиш учун дунёнинг 35 мамлакатидан 3000 дан зиёд киши рўйхатдан ўтган. Бу рақамлар одамлар ўз атрофларидаги воқеаларга бефарқ эмаслигини намоён этади. Ўтган йилги яриммарафонда иштирокчилар сони 1200 кишини ташкил қилган бўлса, бу йил ушбу кўрсаткичлар икки карра ошди ва бундан-да кўпайишда давом этади. Хайрли ишга ҳисса қўшиш истагида бўлганлар кўпчиликни ташкил қилгани учун биз рўйхатдан ўтиш ва марафонда иштирок этиш муддатини жорий йилнинг 1 декабрига қадар узайтиришга қарор қилдик. Рўйхатдан ўтувчилар сонининг ўсиши аутизмга чалинган кишиларга ёрдам учун келиб тушаётган маблағларнинг ошишини билдиради”, - деди Азиз Абдуҳакимов.\nМарафон якунларига кўра, “Югуриш пойтахти” ва “Энг яхши клуб” тоифалари бўйича тақдирлаш ўтказилди. Ҳар бир тоифа уч ўринга эга.\n“Югуриш пойтахти” мукофотини катта фарқ билан Тошкент шаҳри қўлга киритди – 5581 км, иккинчи ўринни Душанбе – 370 км, учинчи ўринни эса Самарқанд – 266 км эгаллади.\nЮгуриш натижаларига кўра, “Энг яхши клуб” номи 943 км натижани қайд этган “Tashkent Runners” клубига насиб этди. Иккинчи ўрин – 777 км натижа билан “Sporty Family”, учинчи ўрин эса 563 км натижа билан “Tourism Runners” томонидан банд этилди.\nВиртуал югуриш мусобақасининг статистика кўрсаткичлари ўтган йилги натижадан икки марта ошди.\nЎзбекистоннинг энг яхши 43 нафар спортчиси Самарқанд шаҳрида ғолиблик учун куч синашди. Профессионаллар ўртасида совриндорлар учун мукофот жамғармаси 82 миллион сўмни ташкил этди.\nЯриммарафонга тайёргарлик жараёнида фаол турмуш тарзига жалб қилиш ва аҳоли ўртасида югуриш маданиятини тарғиб қилишга қаратилган югуриш, йога ва умумий жисмоний тайёргарликка доир 20 дан ортиқ очиқ машғулот ўтказилди ва уларда\n400 нафардан ортиқ киши иштирок этди.\nТадбир доирасида янги югуриш машқларининг Жиззах вилояти ва Бўстонлиқ туманида ўтказилиши маълум қилинди.\nЖорий йилда биринчи марта бутун дунёда тобора кенг қамров олаётган Шимолий юриш (Скандинавча юриш) ҳақида расман эълон қилинди. Болалар учун Kids Race қўшилди, унда 12 ёшгача бўлган болалар қатнашишди.\n“Samarkand Half Marathon” инклюзив муҳит, мамлакатнинг сайёҳлик салоҳияти, айниқса, янги сегмент – спорт туризмини ривожлантиришга ҳисса қўшадиган халқаро спорт брендига айланди.\n1887 February 28 , 2021